Molim vas, zauzmite svoja mjesta. Gospodo poslanici, zauzmite svoja mjesta. Molim vas, zauzmite svoja mjesta, počinjemo raditi. Halo, gospodine Križanoviću, Jovičiću, Huskiću, Raguž, molim vas, zauzmite svoja mjesta. Dame i gospodo, poštovani gosti, otvaram 49. sjednicu Predstavničkog doma Parlamentarne skupštine BiH. Dakle, ja vas još jedanput pozdravljam, pozdravljam predsjedavajućeg Vijeća ministara, gospodina Špirića koji je danas ovdje i u funkciji predlagača Amandmana I. na Ustav BiH, pozdravljam supervizora i zamjenika visokog predstavnika, gospodina Gregorijana, naravno pozdravljam ministre, zamjenike, goste, medije. I, prema informaciji službe, konstatiram da je trenutno u sali prisutno 33 poslanika, što je pretpostavka za rad. Meni su se, odnosno službi su najavili, pravdali, iz zdravstvenih razloga, odsustvo gospodin Jovan Todorović i Mehmed Suljkanović. Drugih najava nije bilo i ja se iskreno nadam da ćemo u toku sjednice imati i prisustvo onih koji u ovom trenutku nisu ovdje. Dakle, još jedanput konstatiram da su se stvorile pretpostavke da možemo raditi u skladu sa Poslovnikom. Kao što iz poziva – molim vas samo malo pažnje – dakle, kao što iz poziva ste i vidjeli i kako smo se i dogovorili za današnju sjednicu je predviđena samo jedna tačka dnevnog reda, dakle Prijedlog amandmana I. na Ustav BiH, u drugom čitanju. Mislim da nema potrebe voditi raspravu o prijedlogu dnevnog reda, jer smo se tako i dogovorili, ali ne uskraćujem mogućnost ako neko drugačije misli. Konstatiram da nema prijavljenih. I također, konstatiram ... da današnja sjednica 49. sjednica ima 1. Prijedlog amandmana I. na Ustav Bosne i Hercegovine (drugo čitanje)
Gospodo, predsjedavajući, cijenjene kolege i kolegice poslanici, uvaženi gosti, želim sve vas da srdačno pozdravim. Danas ovaj dom Parlamentarne skupštine BiH radi ozbiljnu stvar. Za to što danas radimo su zainteresovani, prije svega, građani naše zemlje. Zato imam zadovoljstvo da pozdravim predstavnike vlasti Brčko Distrikta na čelu sa gradonačelnikom, čime se iskazuje interes i te, dakle, lokalne zajednice Brčko Distrikta za rješavanje ovog amandmana i zamjenika visokog predstavnika koji je uložio mnogo truda da svi zajedno danas budemo u prilici da razgovaramo o ovom amandmanu. 3 Neću vam čitati Amandman, javnosti BiH je poznat tokom vođenja javne rasprave. Reći ću nešto o razlozima za usvajanje Amandmana. Usvajanje Amandmana I. na Ustav BiH, kako je predviđen u tekstu prijedloga, je neophodan preduslov za okončanje jurisdikcije Arbitražnog tribunala za spor oko međuentitetske linje razgraničenja u oblasti Brčkog, u skladu sa procedurom predviđenom Konačnom odlukom Arbitražnog tribunala za spor oko međuentitetske linije razgraničenja u oblasti Brčkog. Kao takav, Amandman I. ima za cilj da implementira član 5. Aneksa II Opšteg okvirnog sporazuma za mir kojim je uspostavljena arbitraža za oblast Brčkog. Usvajanje ovog amandmana osigurava da status i ovlaštenja Brčko Distrikta BiH, kako su propisani Odlukom Arbitražnog tribunala za spor oko međuentitetske linije razgraničenja u oblasti Brčkog, budu inkorporirane u Ustav i da ih Ustavni sud BiH može štititi. Cilj Amandmana je stoga da osigura Ustavnom sudu BiH nadležnost da odlučuje u bilo kom sporu u vezi sa zaštitom konačno utvrđenog statusa i ovlaštenja Brčko Distrikta BiH koji se može javiti između jednog ili više entiteta i Brčko Distrikta BiH ili između BiH i Brčko Distrikta BiH po ovom Ustavu i odlukama Arbitražnog tribunala, te da osigura da Skupština Brčko Distrikta, također u vezi sa ovim, ima pristup Ustavnom sudu. Ne trebam da vam govorim o ustavnom osnovu. On je sadržan u članu X stav 1. Ustava BiH. I, imajući u vidu potrebu da se ovim amandmanom riješi definitivni status, Savjet ministara je na 76. sjednici, održanoj 12. februara, usvojio Prijedlog amandmana I. na Ustav BiH. Prijedlog amandmana je utvrđen većinom glasova u okviru rasprave koja je vođena u okviru Vijeća ministara. Želim da vas zamolim ovaj put da danas uradimo dobar posao za našu zemlju i pošaljemo dobru poruku. Još jednom želim da se zahvalim prvom zamjeniku visokog predstavnika, gospodinu Gregorijanu, liderima političkih partija koji su smogli snage u Prudu da definišu i dođu do saglasnosti sadržaja ovog amandmana, porukama javne rasprave i svima onima koji su željeli da danas ovaj dom Parlamentarne skupštine pošalje dobru poruku da smo u stanju u BiH da se dogovaramo i da stvari pomičemo nabolje. Ja sam ubijeđen, znamo da je dvotrećinska većina ta koja odlučuje o ustavnoj promjeni, ali ja sam ubijeđen da će danas ovaj Predstavnički dom Parlamentarne skupštine imati više od dvije trećine, jer usvajanje ovog ustava neće riješiti sve probleme s kojima se suočava naša zemlja, ali će dati podstreka da dalje pomičemo stvari i da stvaramo što je moguće jači kredibilitet i naše zemlje i institucija vlasti u zemlji. Očekujući da ćemo danas završiti ... posao, ja vam se zahvaljujem i spreman sam, dakle, i moram da naglasim da tehnički amandman koji je kolega Džaferović predložio kao dopunu da je on prihvatljiv za Vijeće ministara. On se odnosi na to da ... dakle Amandman, dakle izmjene ... stupaju na snagu osam dana od objavljivanja u Službenom glasniku BiH. Mislim da je to sasvim logičan amandman i zahvaljujem kolegi Džaferoviću što ga je definisao i ovoj komisiji koja je prihvatila ovaj amandman. Dakle, nema drugog viđenja i u okviru Vijeća ministara. Hvala vam.
Zahvaljujem se predsjedavajućem Vijeća ministara koji je u ime predlagača, evo, dao nam dodatna pojašnjenja i uvodne napomene. A sada imam prijavljene, dakle po običaju i praksi, predsjedavajući Ustavnopravne komisije, gospodin Šefik Džaferović. Izvolite, gospodine Džaferoviću. 4
Gospodine predsjedavajući, poštovane koleginice, kolege, predsjedavajući Vijeća ministara, ministri, predstavnici međunarodne zajednice, gradonačelniče Brčko Distrikta, Vaša ekselencijo zamjeniče visokog predstavnika, gospodine Gregorijan, predstavnici međunarodne zajednice, dame i gospodo, mediji, pozdravljam vas u ime Ustavnopravne komisije Predstavničkog doma Parlamentarne skupštine BiH. Želim da u nekoliko minuta narednih prezentiram Izvještaj Ustavnopravne komisije koja je zadužena od strane ovoga doma da obavi javnu raspravu o ovom amandmanu i da podnese konačan izvještaj. Kao što je javnosti i vama poznato, mi smo javnu raspravu organizirali u pet gradova BiH, i to je bilo neposredno učešće ili direktno učešće Ustavnopravne komisije u javnoj raspravi sa građanima, vladinim i nevladinim organizacijama, svim zainteresiranim subjektima. Javna rasprava je obavljena tako što su upućena pisma svim općinskim vijećima sa mogućnošću dostavljanja prijedloga, mišljenja i sugestija Ustavnopravnoj komisiji. I, javna rasprava je obavljena tako što je svim građanima BiH upućen javni poziv da mogu da daju svoje komentare na e-mail adresu ovoga parlamenta i na adresu putem pošte. Stiglo je puno komentara. Bilo je puno diskusija u ovim javnim raspravama. Ustavnopravna komisija je sumirala tu javnu raspravu i bez ikakve selekcije i bez ikakve trijaže (jer niko na to od nas nema pravo, iako tamo ima određenih sadržaja koji nisu u duhu tolerantne, smirene i dobre javne rasprave) je svima vama dostavila na vaše e-mail adrese, a svakom klubu je to dostavljeno i prekucano, tako da svi poslanici imaju mogućnost ili su imali mogućnost da se sa tim materijalom upoznaju. Nakon provedene javne rasprave Ustavnopravna komisija je održala sjednicu i kao rezultat javne rasprave ili njihovog individualnog promišljanja, ja to sada ne znam, uloženo je devet amandmana na Amandman I. na Ustav BiH koji je stigao od predlagača Vijeća ministara BiH. Ustavnopravna komisija nije prihvatila nijedan od amandmana. Po mojoj procjeni, radi se o amandmanima koji, i da su prihvaćeni, ne bi bitno uticali na sam tekst i suštinu ovog amandmana, ali bi sa druge strane mogli da pokvare mukotrpno napravljen politički dogovor unutar BiH oko ovog amandmana. Mi nismo, ili ja bar spadam u red onih koji nisu željeli da bilo šta pokvare, ako već amandmanom ništa bitno ne bismo mogli dobiti, a ja ću o tim amandmanima govoriti u drugom dijelu svoje diskusije, kada budem nastupao kao poslanik. Usvojen je samo jedan amandman koji je tehničke naravi, koji je dakle usaglašen sa svima sa kime je trebao biti usaglašen. To je Amandman koji mora jednostavno biti sastavni dio teksta. Predsjedavajući Vijeća minsitara je rekao da Vijeće ministara to prihvata. To je Amandman koji propisuje da ovaj Amandman I. na Ustav BiH stupa na snagu osmog dana od dana objavljivanja. Ovdje se postavlja još jedno tehničko pitanje, i to pitanje je raspravljeno u proteklih nekoliko dana, ... pošto se propisuje amandman koji uređuje, između ostalog, status Brčko Distrikta BiH: Da li je potrebno da se donese neka prelazna norma uz ovaj amandman vezano za propise koji su već na snazi u Brčko Distriktu BiH. Procjena je da ne treba jer stav (1) ovog amandmana opisuje status Brčko Distrikta BiH. 5
Molim vas da slušamo.
Status Brčko Distrikta BiH onako kako je to propisano Arbitražnom odlukom, a Arbitražna odluka i njene, odnosno arbitražne odluke i njena rješenja su sadržana u stavu (1) Amandmana I. na Ustav BiH, tako da je ocjena da ta norma ne treba da stoji u ovom amandmanu. Poštovane dame i gospodo, šta je suština Amandmana I. na Ustav BiH? Suština Amandmana I. na Ustav BiH je da se propiše, prije svega, status Brčko Distrikta BiH i on je vezan isključivo za arbitražne odluke. I na kraju, za Konačnu odluku Arbitražnog tribunala i sve ono što je supervizor kao ovlaštena osoba po odlukama Arbitražnog tribunala radio u svom mandatu u Brčko Distriktu BiH. I drugi dio Amandmana ima dva stava koji govore o ponašanjima za budućnost, o pravu Brčko Distrikta da apelira pred Ustavnim sudom BiH u sporu sa državom ili sa jednim ili više entiteta i govori o pravu Skupštine Brčko Distrikta da pod određenim uslovima i ona, pored već ovlaštenih subjekata, može da bude subjekt koji će apelirati pred Ustavnim sudom BiH. Za razumijevanje suštine ovog amandmana, mislim da je nužno da se kaže nekoliko elemenata iz Konačne arbitražne odluke za Brčko Distrikt BiH. I, zbog toga ću ja kazati nekoliko tih elemenata radi svih nas i radi javnosti. Prvo, prva stvar koja stoji u Konačnoj arbitražnoj odluci za Brčko Distrikt BiH, stoji ovako: 'Na Dejtonskoj konferenciji 1995. godine predstavnici dva državna entiteta BiH, Federacija i RS, nisu mogli da se dogovore kom entitetu bi trebala da pripadne oblast Brčko u sjevernoistočnoj Bosni. Pošto nije došlo do sporazuma, oblast Brčko na dejtonskoj mapi privremeno je stavljena pod kontrolu RS-a, mada su se strane dogovorile da se odluka o budućem upravljanju oblasti Brčko prepusti ovom Međunarodnom arbitražnom tribunalu.' Sljedeća stvar koja je važna, radi javnosti, je sljedeća: 'Stoga je na neki način finalna faza arbitražnog postupka' (ja citiram dijelove, prema svojoj procjeni, Arbitražne odluke), dakle, 'stoga je na neki način finalna faza arbitražnog postupka je finalna faza procesa mirovnih pregovora u Dejtonu. Da bi se ovaj proces priveo kraju, strane, uključujući i BiH i oba entiteta, su se izričito složile da će Arbitražna odluka predsjedavajućeg arbitra biti konačna i obavezujuća i da će je strane primjenjivati bez odlaganja.' Krucijalne odredbe Arbitražne odluke koje se tiču statusa Brčko Distrikta BiH propisane su u paragrafima 9., 10. i 12. Arbitražne odluke. Ti paragrafi, ja ću ih parafrazirati, glase: 'Na osnovu obaveza koje su preuzeli BiH i oba entiteta u pogledu neodložnog sprovođenja Odluke Tribunala i od dana koji odredi supervizor smatrat će se da su entiteti delegirali sva svoja ovlaštenja vezana za upravljanje u predratnoj općini Brčko novoj ustavnoj multietničkoj demokratskoj vlasti poznatoj kao Brčko Distrikt BiH pod ekskluzivnim suverenitetom BiH. Pravni efekti će se sastojati u trajnom prestanku ovlaštenja oba entiteta na teritoriji opštine i njenom ponovnom uspostavljanju u obliku jedinstvene administrativne jedinice. Jer, kao 6 ustanova koja postoji pod suverenitetom BiH, nova vlada Distrikta će spadati pod nadležnost zajedničkih ustanova BiH onako kako su te nadležnosti navedene u Ustavu BiH. Sva druga ovlaštenja vezana za upravljanje teritorijom opštine Brčko će po delegiranju od strane entiteta ostvarivati isključivo Vlada Distrikta. Po uspostavljanju novog distrikta, njegova cjelokupna teritorija, tj. predratna općina Brčko, će postati zajednička svojina (u zagradi: kondominijum) koja istovremeno pripada i jednom i drugom entitetu. Teritorija RS će obuhvatiti cijelu općinu, što važi i za teritoriju Federacije. Pa ipak, entiteti neće imati nikakva ovlaštenja unutar granica Brčko Distrikta kojim će upravljati unitarna vlada. Postojeće zakonodavstvo entiteta nastavit će da se primjenjuje na teritoriji Distrikta, sve dok ne bude modifikovano odlukom supervizora ili Skupštine Distrikta, a međuentitetska granica će postojati u Distriktu sve dok supervizor ne odredi da više nema pravnog značaja, te da se može ukinuti. Ova odluka, kao što je poznato, donesena je od strane supervizora.' I možda još samo na jednu odredbu da skrenem pažnju iz Arbitražne odluke u kojoj se kaže u paragrafu 13. 'Pored toga ovaj Tribunal će nastaviti da postoji sve dok supervizor uz odobrenje visokog predstavnika ne obavijesti Tribunal: a) Da se oba entiteta u potpunosti pridržavaju svojih obaveza da podrže uspostavljanje novih ustanova opisanih u ovoj odluci i b) Da te ustanove funkcionišu efikasno i, po svemu sudeći, trajno na teritoriji općine Brčko. Do dobijanja takvog obavještenja, Tribunal će zadržati ovlaštenje da u slučaju ozbiljnog nepridržavanja odredbi od strane jednog entiteta po potrebi modifikuje ovu konačnu odluku i tako npr. u dio Distrikta ili cijeli Distrikt stavi pod isključivu kontrolu drugog entiteta.' Ja sam smatrao da je potrebno da vam citiram ove odredbe, da se javnost BiH malo pobliže upozna sa historijatom, sa sadržajem Konačne arbitražne odluke za Brčko Distrikt BiH. Uvažene kolege, dame i gospodo, status Brčko Distrikta BiH danas ustavnopravno posmatrano je smješten u Aneks II Dejtonskog mirovnog sporazuma koji govori o međuentitetskoj liniji razgraničenja. U Aneksu II Dejtonskog mirovnog sporazuma, dakle Sporazum o međuentitetskoj liniji razgraničenja i relevantnim pitanjima, u članu 5. je propisana arbitraža za područje Brčko Distrikta i ja sam pročitao elemente te arbitraže. Ključni ili najvažniji značaj današnjeg čina usvajanja, razmatranja i usvajanja Amandmana I. na Ustav BiH je što se Brčko Distrikt sa statusom kakav je utvrđen u Arbitražnoj odluci, Konačnoj arbitražnoj odluci Arbitražnog tribunala, konačno situira u Aneks IV, odnosno u Ustav BiH. Ko zna, ko zna šta to znači i kakve to posljedice proizvodi, a onda može iz toga izvući odgovarajući zaključak, a najvažnija stvar za mene kao zastupnika u ovom domu je u tome što Brčko u ovom trenutku funkcionira na osnovu Odluke arbitra i ... koja vuče svoje korijenje iz Aneksa II Dejtonskog mirovnog sporazuma i Odluke o arbitraži. Danas i ovih dana izabrani predstavnici u Parlamentarnoj skupštini BiH, u Predstavničkom domu i Domu naroda, koji su ovlašteni od građana BiH i naroda BiH, imajući u 7 vidu oba doma, će svojom voljom, dakle svojom voljom, status Brčko Distrikta, onakav kakav jeste sada u ovom trenutku, situirati u Ustav BiH. I to je za mene najveći značaj današnjeg čina i razmatranja Amandmana I. na Ustav BiH. Tokom javne rasprave o ovom amandmanu, pojavila su se raznorazna
Vrijeme, gospodine Džaferoviću!
Ja mogu i stati, a zamolio bih Vas da mi omogućite da završim u narednih nekoliko minuta.
Samo izvolite, ja samo upozoravam.
Da, hvala Vam lijepo. Tokom rasprave o ovom amandmanu, pojavila su se raznorazna pitanja i raznorazna tumačenja, počev od toga da li se ovim amandmanom konačno od strane legalno izabranog Parlamenta prihvata Dejtonski mirovni sporazum. Dame i gospodo, Dejtonski mirovni sporazum, po mom mišljenju, prihvaćen je od strane Skupštine Republike BiH, legalne institucije, na sjednici 29. i 30. novembra 1995. godine, na kojoj je delegacija Republike BiH, nakon Dejtona, a prije Pariza, ovlaštena da otputuje u Pariz i potpiše Dejtonski mirovni sporazum. Postavilo se pitanje je li ovo uvod u podjelu BiH ili ne? Želim da kažem da su to, po mom mišljenju, najobičnije špekulacije, jer kako se može govoriti o podjeli BiH kada je jasno iz ovoga što sam do sada kazao da ovaj amandman zapravo jača BiH. Dio teritorije BiH iz odredbe koja govori o arbitraži, dakle o sporu i iz Arbitražne odluke ulazi u Ustav BiH i to voljom, kažem, onih koji su za to ovlašteni po Ustavu BiH. Smatram da se na ovaj način jača BiH, a nikako da se dijeli. Ja ću kasnije govoriti nešto o ostalim amandmanima. Želim ovom prilikom da se zahvalim svima koji su učestvovali u ovoj javnoj raspravi. Bez obzira na neke tonove u javnoj raspravi koji nisu dopustivi za tolerantnu javnu raspravu, možemo kazati, ja smatram da je javna rasprava bila dobra. Zahvaljujem se svima koji su učestvovali u javnoj raspravi. Supervizor za Brčko, Njegova ekselencija zamjenik visokog predstavnika Rafi Gregorijan je učestvovao na dvije rasprave, u Brčkom i ovdje u Sarajevu, i ja mu se na tome posebno zahvaljujem. Hvala vam lijepo, ja ću se kasnije ponovo javiti za riječ ukoliko bude bilo potrebe. Nadam se da nisam puno prekršio vrijeme, u 14-oj minuti sam završio. 8
Naravno, ja imam razumijevanja. Radi se o predsjedavajućem Ustavnopravne komisije i molim one koji su me upozoravali na Poslovnik da imaju razumijevanja. Međutim, evo imamo već odmah repliku. Izvolite, gospodine Živković.
Zahvaljujem, predsjedavajući. Kolegice i kolege poslanici, predstavnici Savjeta ministara, predsjedavajući, gospodine suspervizor, gradonačelniče Brčkog! Prvo želim da se zahvalim gospodinu Špiriću što se odazvao na naš poziv, koji je upućen 18. marta 2009. godine, da prisustvuje današnjoj sjednici. I isto tako ovdje ujedno želim da kažem netačan navod, repliku i poslovničku intervenciju. Gospodo, nema ovdje medija kojima bi se trebalo danas pravdati bilo kakvo izglasavanje, podrška ili nepodrška ovome amandmanu. Imali smo raspravu u prvom čitanju i ovo što je danas rečeno u ovih 14 minuta je najvećim dijelom bila priča u prvom čitanju. Imali smo javnu raspravu u kojoj smo sve rekli u pet gradova šta smo imali da kažemo i svi mediji printani i video su prenijeli naše stavove. Imali smo mogućnost da čujemo i od odbornika iz Distrikta Brčko šta su rekli u vezi sa ovim amandmanom i imali smo mogućnost da čujemo i od supervizora šta kaže u vezi sa ovim amandmanom, pogotovo znajući činjenicu da smo dvije godine oko toga pregovarali. Čak je i Narodna skupština dala svoje mišljenje u vezi sa ovim amandmanom. Nema danas nikakvog razloga da izgubimo čitav dan ubjeđujući jedni druge o bilo čemu u vezi sa ovim amandmanom osim ako nam nije želja nešto drugo. Osim, ako nam nije želja da ovdje pričamo o tome da li je Republika BiH potpisivala Dejton pa davala saglasnost i otvarali razne teme. Ja vas molim, ako želite da završimo ovaj posao sad odmah, pređimo na posao, pođimo raditi na ovome što smo danas došli ovdje da radimo. Nemojte da otvaramo priče o prošlosti i budućnosti BiH na taj način. Zahvaljujem.
Naravno. Gospodine Džaferović, je li replika ili?
Gospodine Živkoviću, moja namjera naravno uopće nije bila ta, niti sam ja osoba koja ne zna šta je danas posao. Danas je posao da raspravimo o amandmanima. Ja sam u uvodu kazao da govorim kao predsjedavajući Ustavnopravne komisije i ja držim da je nedopustivo da Vas ja kao predsjedavajući Ustavnopravne komisije ne obavijestim oko tonova koji su se pojavljivali tokom javne rasprave. I ništa više. Ja nijednu više neću kazati o tome. Ja ću govoriti o amandmanima i ono što je naš posao. Ja Vas molim da ovo imate u vidu. 9
Naravno, nema potrebe za nervozom. Dakle, sve je ovo sastavni dio rada. Idemo dalje. Dakle, imam veliki broj prijavljenih, raspravljamo o amandmanima, dakle, drugo je čitanje. Idemo redom, Rifat Dolić.
Gospodo, predsjedavajući, cijenjene kolegice i kolege, uvaženi gosti, dame i gospodo, usvajanje amandmana na Ustav jedne države je uistinu svečarski čin i ja se danas osjećam uistinu svečarski povodom rasprave o Prijedlogu amandmana na Ustav BiH kojim se rješava status Brčko Distrikta. Ja nemam dileme treba li ili ne danas podržati i usvojiti ovaj amandman, unatoč svemu što je pratilo njegov put do ovog današnjeg čina rasprave u drugom čitanju. Na tom putu ovoga amandman moramo priznati da smo slušali, gledali i čitali razne komentare i mišljenja o njemu iz raznih perspektiva i od raznih profila struke, od onih, uz sve uvažavanje, koji sasvim sigurno ne znaju uopće šta je ovaj amandman, a da ne govorimo o njegovom sadržaju, do eksperata i političara ... svjetske relevancije. Mislim da je ovih dana malo političkih događaja u svijetu koji su zaokupili toliko pažnje i poruka kao što je to slučaj sa ovim amandmanom o Brčkom Distriktu. To znači da je današnji čin razmatranja i usvajanja ovog amanadmana važan događaj, prije svega za BiH, a onda i šire. Rijetki su politički događaji u svijetu oko kojih je međunarodna zajednica toliko jedinstvena kao oko preporuka i poziva da se danas usvoji ovaj amandman. Rijetko se danas mogu vidjeti kraći tekstovi koji su bili više pod lupom promatranja kao što je to ovaj amandman, što opet govori o njegovom značaju i što nas više osigurava od eventualnog rizika da napravimo grešku. Svako od nas 42 poslanika u ovome domu, bio pravnik ili ne, imao bi nešto dodati, oduzeti, izmijeniti ili drugačije formulisati iz sadržaja ovog amandmana, ali mislim da je ovo tekst kojim se za ovo vrijeme rješava suština i prvi korak naprijed, a to je u ovom momentu najbitnije. Demokratska narodna zajednica BiH i ja osobno podržavamo ovaj amandman iz tri osnovna razloga. Prvo, jer to podržavaju i žele Brčaci, a oni su, čini mi se, u ovoj priči ipak najvažniji. Da tako žele Brčaci, uvjerili smo se iz pisma koje su nam uputili i potpisali svi članovi Skupštine Brčko Distrikta. Drugo, ovim amandmanom Brčko Distrikt BiH se vraća ili, bolje rečeno, stavlja pod ustavne ingerencije BiH. Treće, rješavanjem statusa Brčko Distrikta se rješava jedna neuralgična tačka oko koje se trošilo puno energije na rasprave svake vrste i sada bi tu energiju bilo racionalnije koristiti u neke bolje svrhe. Iako sam ovo rekao prilikom rasprave o Amandmanu u prvom čitanju, radi važnosti moram i ovom prilikom ponoviti. Što to usvajanjem ovoga amandmana dobiva ili dobivaju BiH i njeni građani? 10
Gospodine Doliću, rasprava je o amandmanima, drugo čitanje. Ja Vas stvarno molim sviju da poštujemo Poslovnik.
Gospodine predsjedavajući, ja upravo govorim o tome, možda na jedan drugačiji način.
Ne bih ja rekao, dajte malo konkretnije o amandmanima koji su na stolu, molim vas.
Molim vas, dozvolite da iskoristim svoje vrijeme ...
Samo izvolite, ali molim vas prema Poslovniku. Poslovnik!
Ovo je mali, ali kao dragulj vrijedan korak na evropskom putu BiH. Usvajanjem ovoga amandmana šaljemo toliko očekivanu poruku Evropi i svijetu da se političari i izabrani predstavnici ove zemlje mogu dogovoriti i dogovarati
Molim vas da slušamo.
o pitanjima koja su važna za BiH i njene građane. Ovo je važan i ohrabrujući korak na izgradnji međusobnog povjerenja i vraćanje optimizma među građane ove zemlje koji su također potrebni za napredak BiH. Ovo je važan i ohrabrujući korak za nastavak ustavnih promjena i reforme u BiH, jer ovako uređena i ustrojena BiH kao što je danas i ne može biti ništa drugo nego evropska metla. Na kraju moram reći nešto što redovno prati pokušaje da se u BiH donesu važne odluke i da se ostvari bar mali napredak. Tada se javljaju razni dušebrižnici, tzv. patrioti, koji na daljinski upravljač iz Londona, Amsterdama, Čikaga ili drugih svjetskih metropola etiketiraju, vrijeđaju i prijete svakome ko misli svojom glavom i ko racionalno prilazi rješavanju pitanja od značaja za budućnost BiH i njenih građana. Ja sam poruke uvredljivog i prijetećeg sadržaja redovno dobivao i dobivam u ovakvim prigodama u namjeri da me odvrate od racionalnog i tolerantnog razmišljanja. Takve poruke sam ja a vjerujem i neki drugi poslanici ovoga doma dobili ovih dana na svoje e-mailove, a jezik kojim su pisane toliko je bogat mržnjom da čovjek ne može da vjeruje da ti ljudi žive u Londonu, Amsterdamu, Štokholmu i ... 11
Jesu li i to amandmani, gospodine Doliću?
Pri kraju sam, predsjedavajući, dozvolite. Nije ugodno čitati šta piše ispod naslova poruka: Izdajnik ostaje izdajnik, Sa izdajnicima treba po kratkom postupku i sl. ali takvima se mora jasno reći i poručiti da se tako ne brani i ne gradi BiH, a što se mene tiče ovakvi na daljinski upaljač mogu paliti svoj televizor, a mene ne mogu. Danas su oči građana BiH, domaće i svjetske javnosti uprte u ovu salu i ja sam siguran da sebi danas nećemo dozvoliti toliko komocije da zabijemo sebi još jedan autogol. Umjesto auto- golova koje smo nažalost i suviše često primali, građani od nas danas i ubuduće očekuju nove korake na evropskom putu. Danas usvajanjem ovoga amandmana pravimo jedan takav korak, a za novi korak je umjesto logike pobjednika i gubitnika jedino su racionalni i korisni dijalog, povjerenje i konsenzus. Siguran sam da ćemo usvajanjem ovoga amandmana na Ustav BiH poslati poruku da dijalog, povjerenje i konsezus u BiH nisu više utopija. Hvala lijepa.
Hadži Jovan Mitrović.
Poštovani predsjedavajući, poštovani ministri, predstavnici međunarodne zajednice, ja sam uložio amandmane na Amanadman koji je predložen. Žao mi je što Ustavnopravna komisija nije našla razumijevanje da bar jedan od njih usvoji, posebno iz razloga što sam čuo to i na samoj komisiji da ovi amandmani nešto bitno ne mijenjaju. I to je jedan od razloga što je za mene zabrinjavajuće da većina ne može da se složi da nešto tako usvoji što ne mijenja ovaj amandman i da dobije i moj glas podrške ovaj amandman i za mene da bude ovo svečani čin. No, neće mi biti žao ako tako većina odluči da uradi. Bitno je i ono što sam maloprije čuo od predsjedavajućeg ili zamjenika predsjedavajućeg gospodina Živkovića da je i Narodna skupština RS-a raspravljala o ovom amandmanu i mislim da je trebala, da je to stvar o kojoj je trebala da raspravlja i da je to stvar oko koje i pozicija i opozicija treba da se slože, i to je nešto, gdje bi trebali da budemo jedinstveni, jer mijenja se Ustav. U tom pogledu je i bitan za RS. Iznenađuje me da oni koji su na jednoj od prethodnoj sjednica govorili kako su za njih obavezujući zaključci Narodne skupštine. Da, 25. februara na Narodnoj skupštini RS-a 2009. godine doneseni su zaključci u kojima je traženo od poslanika u Parlamentu BiH iz RS-a da predlože amandman u stavu (2) da se brišu riječi 'jednog ili više entiteta', tako nešto se nije pojavilo ni na Ustavnopravnoj komisiji, i ono što me razočaralo da je to zanemarujuće za moje kolege koji su se zaklinjali da im je to obaveza. No, ne gledajući na to, ja sam sa svoje strane i ispred stranke ispred koje dolazim, DNS-a, predložio amandmane i u ovoj plenarnoj fazi. 12 Amandman I. koji glasi: 'U stavu (1) predloženog amandmana iza riječi ...
Gospodine Zoriću, molim vas, molim vas!
umjesto riječi entiteta treba da stoji dva entiteta, RS i Federacija BiH. Ostali tekst ostaje isti.' Razlog i obrazloženje Ovim bi se predloženi amandman uskladio sa Ustavom BiH, jer mi ipak mijenjamo Ustav, dodajemo novi član. Član I tačka 3. Bosna i Hercegovina se sastoji od dva entiteta Federacije BiH i RS, a što se naglašava i u tački 59. Obrazloženja Konačne arbitražne odluke iz marta 1999. godine. Plan o Distriktu je u skladu sa ustavnim zahtjevom da se BiH sastoji od dva entiteta, dva i ne više od dva entiteta. Predloženom izmjenom bi se postigla preciznost i konkretnost i izbjegle sve kasnije eventualne nejasnoće u tumačenjima. Amandman II. 'U stavu (2) umjesto riječi više entiteta treba da stoji oba entiteta. Obrazloženje kao što je za Amandman I.' Amandman III. 'U stavu (3) predloženog amandmana umjesto riječi najmanje jedna petina treba da stoji najmanje jedna trećina. Ostali tekst ostaje isti.' Da li treba obrazlagati u ovoj zemlji zašto jedna trećina, zašto čak nešto i više od jedne trećine. Ali eto, smatrali smo da jedna trećina je neki optimum, jer smo očevici da u ovoj zemlji se svašta dešava kada je u pitanju korupcija, mito i ono što je za nas rizično da idemo sa manje od jedne trećine jeste da vrlo lako mogu ljudi da se potkupe i da jednostavno vode onim putem koji nije u interesu jednog, drugog entiteta pa čak i BiH. Očevici smo da danas vlada kriminal u ovoj zemlji. Očevici smo da su sudovi zatrpani sa prijavama, a isto tako nešto što može da nagovještava
Evo sad, ko je on, kod nekoga mobitel, isključite, smeta snimanju. Izvolite.
ono što se može vidjeti da iza kriminala mogu da postoje i obaveze onih ljudi koji treba nešto da sprovode. Amandman IV. 'U Amandmanu dodaje se stav (4) koji glasi Ustavni sud BiH vrši nadležnosti u pitanjima koja se odnose na status i ovlaštenja Brčko Distrikta BiH samo uz saglasnost oba entiteta, RS i Federacije BiH.' 13 Šta me je navelo da predložim ovaj amandman? Navelo me je Obrazloženje Prijedloga amandmana na Ustav BiH gdje na kraju stoji jedna rečenica 'Takođe, Amandman ne isključuje mogućnost da Ustavni sud vrši nadležnosti u pitanjima koja se odnose na status i ovlaštenja Brčko Distrikta BiH.' To je nešto što može da nagovještava šta iza ovoga može da se desi. Ono što javnost danas može da vidi da političari se jedno dogovore do 12,00, drugo poslije 12,00, i ne znam treće šta nas može očekivati iza ovoga. Evo toliko, ja vam se zahvaljujem. Hvala.
Mirko Okolić.
Poštovani predsjedavajući, uvaženi predsjedavajući Savjeta ministara, članovi Savjeta ministara, uvaženi vršioče dužnosti visokog predstavnika gospodine Gregorijan, gosti i predstavnici Brčko Distrikta, predstavnici međunarodnih organizacija, nevladinih organizacija, sredstava informisanja i dragi gosti, evo u vrijeme pripreme ovog Amandmana I. na Ustav BiH našu stranku nije niko ni konsultovao niti je tražio bilo kakvo mišljenje. Međutim, mi kao ozbiljna opozicija i stranka koja ozbiljno pristupamo ovom problemu smo htjeli da pomognemo da se ovaj amandman usvoji u što većem broju glasova i zato smo amandmanski i djelovali. Na Komisiji ovaj amandman koji je bio uložen nije dobio podršku i jako me čudi da nije dobio podršku i od člana SNSD-a koji je imao i stav Narodne skupštine da može u ovom pravcu ići amandman, jer je on isključivo tehničke prirode i odnosi se, i samo na to, da u budućnosti ne bude slučajno takve mogućnosti da se ne bude mogao tumačiti ovaj Ustav, odnosno da bude različitog tumačenje. Da se ne desi kao što imamo u Domu naroda da se ne može doći do broja jedne petine delegata u Domu naroda. I vama je to veoma poznato i mi ne znamo kolika je jedna petina, e, tako se možda u neko dogledno vrijeme može desiti, na jednu žalost i bruku, da u jednom najviše pisanom zakonskom aktu, a to je Ustav, dođe do određenih pogrešnih tumačenja i nejasnoća i da se tu moramo sukobiti oko pojašnjenja i tumačenja. A Ustav bi trebao da bude napisan tako da ga i ispotprosječan građanin njegove države razumije. Ali šta da se radi? Ja sam pokušao da zaista tehnički samo u tom smislu pomognem i ne vidim ništa sporno u ovome da može one stranke i lidere stranaka koji su dogovorile usvajanje ovog amandmana da poremeti ukoliko ovaj naš prijedlog kroz ovaj amandman koji je dat ne mijenja nikakvu suštinu ovog amandmana, nego naprotiv samo otklanja insinuacije eventualno pogrešnog tumačenja u buduće neko vrijeme. I zato je ovdje dodato upravo onako kako piše, neću čitati ovaj amandman, svi ga imate, da ne gubim vrijeme, kako piše u Ustavu i ne mogu da shvatim da ono što piše u Ustavu se ne može sad primijeniti na ovaj amandman koji je na Ustav BiH. Ali šta je, tu je. Mislim da ćemo pogriješiti i da će se možda neko sjetiti ovih mojih riječi u neko naredno vrijeme, nakon godinu, dvije ili tri, ako dođe eventualno do tog problema da ovaj amandman Ustava,
Gospodine Zoriću, molim Vas, sjedite. 14
Amandman na Ustav ne bi vam mogli protumačiti na jedinstven način, nego da ga bude tumačio svako po svome i onda dođemo do određenih problema. Toliko i hvala vam lijepo.
Momčilo Novaković.
Uvaženi predsjedavajući, cijenjeni gosti, naime danas su neki koji su redovno trebali biti ovdje bar i gosti, cijenjeni ministri, predstavnici medija i nevladinih organizacija. Ja ću doista mnogo kraće od svojih kolega. Naime, ja sam predložio dva amandmana od kojih jedan je trebao biti kompromis. Naime, on je trebao izmiriti različita razmišljanja. Jedan ili više, oba, ovako, onako, i onda sam ja rekao da se izbriše jedan ili više i ostane ono entiteta, što je samo po sebi podrazumijevalo da opet može tumačiti ko kako misli, odnosno kako kome odgovara. U Komisiji se nažalost ispostavilo da bi ovaj amandman mogao poremetiti kompromis koji je napravljen, a imao je za cilj, ponavljam, pravljenje novog ili pravljenje neophodnog kompromisa kako bi se ovaj amandman usvojio. S obzirom na to ja naravno ne očekujem da će ovaj amandman dobiti podršku danas na sjednici Doma, ali moram reći da sam ga ponovio iz poslovničkih razloga. S obzirom da sam svoj stav o ovom amandmanu iznio i na sjednici Komisije a i u prvom čitanju, javnosti je poznato kako sam glasao, ja sam, a takođe imajući u vidu atmosferu koja je danas ovdje napravljena u vezi sa ovim amandmanom, ja sam odlučio da ovaj gore monitor ne bojim trećom bojom danas. Imam osjećaj da bi crvena boja gore danas bila višak, a iskoristiću svoje poslovničko pravo i mogućnost da se uvrstim u onu grupu koja je prisutna, a ne glasa. Dakle, ja ću biti prisutan kod glasanja, i neću glasati o ovom amandmanu. Hvala.
Azra Hadžiahmetović.
Zahvaljujem, predsjedavajući. Uvaženi članovi Kolegija, predsjedavajući i članovi Vijeća ministara, gospodine Gregorijan, kolegice i kolege poslanici, dozvolite na početku da vas podsjetim da smo mi prilikom rasprave o ovom amandmanu u prvom čitanju najavili amandmane, odnosno Amandman Stranke za BiH koji je trebao da bude i na neki način i naš konstruktivan doprinos da ukupan tekst, odnosno, pozicioniranje Distrikta Brčko u Ustav BiH bude urađen na adekvatan način. Mi smatramo da naš amandman koji smo obnovili ne tangira osnovni tekst, tekst osnovnog amandmana, niti tretira dakle tekst osnovnog amandmana. Njegova svrha je prije 15 svega da posluži kao sredstvo eventualne deblokade u slučaju da se onemogući većini u Skupštini Distrikta Brčko pristup Ustavnom sudu zbog eventualnog neobezbjeđivanja jedne petine potpisa svakog naroda. Dakle, mi smo se rukovodili opštim interesom svih građana BiH, neovisno o nacionalnoj pripadnosti, odnosno jednak tretman, odnosno tretman na isti način svih u proceduri koja je ovim amandmanom i predviđena. Što se tiče drugih amandmana koji su ponovljeni u proceduri, mi smo i ranije javno iznosili naše upozorenje, odnosno stav na nekonzistentnost dijela teksta osnovnog amandmana sa Arbitražnom odlukom i sa Ustavom BiH. Naime i Ustav BiH i Arbitražna odluka ne koriste izraz više entiteta, te u tom smislu mi ćemo i podržati amandman gospodina Novakovića koji ide u pravcu upravo usklađivanja teksta ovog osnovnog amandmana sa Ustavom i sa Arbitražnom odlukom za Brčko. Ostali amandmani za Stranku za BiH su neprihvatljivi. Dozvolite i da iskoristim i priliku da preporučim svim kolegicama i kolegama da podrže ova dva dodatna amandmana zajedno sa osnovnim tekstom Amandmana na Ustav koji je usvojila i Ustavnopravna komisija. Mi cijenimo da ova dva dodatna amandmana dodatno čine i kvalitet promjena Ustava ovim amandmanom i bolje. Dozvolite i da vam ujedno iznesem i generalno stav Stranke za BiH koji nas je rukovodio, odnosno koji će nas opredijeliti u konačnom glasanju kada je riječ o ovom ustavnom amandmanu. Pored sugestije i poziva da poboljšamo sa ova dva dodatna amandmana tekst osnovnog Amandmana za Distrikt Brčko, ja moram, na samom početku, pomenuti da ćemo se mi prilikom opredjeljenja za glasanje o osnovnom amandmanu za Brčko i konačno rukovoditi kao što smo se i rukovodili i prilikom donošenja i odluke. Kako ćemo se odnositi prema svemu ovome? Ja moram pomenuti samo da nam je kompletna situacija danas bila umnogome olakšana. Kroz pažljivu analizu koja je uslijedila i nakon prvog čitanja, upozorenja koja su na neki način stizala kada je u pitanju osnovni tekst ovog amandmana za Distrikt Brčko, dodatne okolnosti koje su nastupile između dva čitanja, mi smatramo da ukupan aranžman oko Distrikta Brčko, na neki način, otklanja naše dileme i daje garancije za uspješno funkcionisanje i pozicioniranje, da kažem, u perspektivi Distrikta Brčko, upravo u duhu Arbitražne odluke i pristup Ustavnom sudu BiH. Naime, pri tome mislim kako na predmetni amandman tako i na odluku osnovnog arbitra, odluke i djelovanja supervizora, ulogu sudova, načinu očitovanja State Departmenta i ukupnu ulogu SAD-a kao i Vijeća za implementaciju mira. Dozvolite da i u tom kontekstu se zahvalim i svima onima koji su bili angažirani u ovom cijelom postupku, posebno iz međunarodne zajednice. Ali evo dozvolite da posebno se zahvalim gospodinu Rafi Gregorijanu na njegovom trudu, na energiji koju je uložio noseći se ponekad i sa posljedicama nerazumijevanja u funkciji nastojanja da otkloni nejasnoće i strahove i obezbijedi punu podršku svih za usvajanje ustavnog amandmana. Kolegice i kolege, posebno Brčacima se obraćam, ja se nadam da sa ovim današnjim činom izlazimo iz prioritetno političkih rasprava kada je u pitanju Distrikt Brčko i da će naredni period, kako i Distrikta Brčko tako i sviju nas, biti usmjeren na ekonomiju Distrikta Brčko i u tom smislu očekujem da i uz naš angažman sviju nas u BiH imamo i podršku naših prijatelja izvan BiH. Zahvaljujem. 16
Zlatko Lagumdžija. Izvinjavam se, gospodine Lagumdžija, ima repliku Momčilo Novaković. Tako je po Poslovniku.
Zahvaljujem se, gospodine predsjedavajući. Nakon diskusije koleginice Azre koja je rekla da će podržati moj amandman, stvar bi se mogla zakomplikovati, a ja to ne želim i zbog toga sam donio odluku da povučem ovaj amandman. Znači, ovaj amandman je povučen.
Hvala, hvala. Izvolite, gospodine Lagumdžija. Molim vas da se slušamo malo, molim vas malo pažnje, molim vas. Izvolite, gospodine.
Zahvaljujem se, gospodine predsjedavajući. Moram priznati da ove zadnje diskusije i replike su me zaista ohrabrile i ukazale da je moguće izaći iz situacije u kojoj smo se nažalost u ovoj sali našli u aprilu, odnosno maju 2006., ali šta je tu je. Moja diskusija će biti kraća, također za podršku ovom amandmanu gospodina Novakoviću, s obzirom da ga je povukao, jer mi smo upravo imali ovdje konsultaciju u kojoj smo konstatirali da Novakovićev amandman koji briše riječi jedan ili više i ostavlja riječ entiteta koja je jednina i množina, i to višestruka množina uključujući i dva i više. Ustvari Amandman gospodina Novakovića pokazuje ... koliko je potpuno besmislena situaciju koliko smo se doveli da sa ili bez njegovog amandmana ustvari imamo potpuno istu situaciju. I to govori u prilog tome da je jedan veliki broj amandmana ovdje pokriće za neke političke obaveze koje su preuzete pred javnošću i pred nekim drugim ljudima i zbog toga nema potrebe o tom amandmanu govoriti. Ja ću govoriti o tri stvari, gospodine predsjedavajući. Osvrnut ću se na ono što je, dakle u skladu s tačkom dnevnog reda, na ono što je rekao uvaženi predsjednik Komisije u uvodnom izlaganju, uvaženi predsjedavajući Vijeća ministara i treća stvar su sami amandmani koji su pred nama. Dakle, predmet rasprave je ono što su uvodna izlaganja i amandmani. Uvodno izlaganje gospodina Špirića u mjeri u kojoj je on dao uvodno izlaganje u vezi s ovim amandmanima, u toj mjeri ću i ja govoriti o tome kad se budem referirao na njegovo izlaganje. Zahvaljujem se gospodinu Džaferoviću koji je ispravio jedan bizaran detalj. Što da nismo imali njegovu intervenciju u Komisiji koji je našao za shodno da, je li, tehnički doradi 17 Amandman koji je Vijeće ministara nam uputilo, stavljajući da ovaj amandman će ipak stupiti na snagu jednog dana, i to vrlo preciznog dana, tj. osam dana nakon usvajanja. Čudi me Vijeće ministara da nije uočilo to, je li, da su samo išli. ___________(?) [[nije uključen mikrofon]] Nisam čuo, izvinjavam se. ___________(?) [[nije uključen mikrofon]]
Imamo replike. Mirko Okolić.
Hvala, gospodine predsjedavajući. Reći da se unosi zabluda sa nečim što je iz Ustava prepisano na ovaj amandman, to je u najmanju ruku čudno. Iza toga neka svako sebi izvuče zaključak. Dalje, nisam znao da je izgleda gospodin Lagumdžija zadužen da ovo danas ili uspije ili na najbolji način uspije, pa otkud mu ta briga da li će SDS po njegovim riječima, pod navodnima, pocrveniti ili ne, odnosno glasati za ili ne. To je malo ovako čudno jer, koliko znam, nije on učestvovao u kreiranju ovoga amandmana u odnosu na one ljude koji su rekli da su učestvovali i one ljude koji su ovaj amandman dali ... Prema tome, nema potrebe da se on brine za naše glasove, neka on razmišlja kako će njegovi poslanici glasati, a zabluda sigurno nije ovaj amandman koji je uložen. To ću vidjeti u budućnosti. Hvala lijepo.
Imamo još jednu repliku. Hadži Jovan Mitrović.
Pa, moja replika se odnosi na tumačenje oko četvrtog amandmana. Mislim da sam pogrešno shvaćen. Što se tiče statusa i ovlaštenja predloženim amandmanom na Ustav BiH meni je potpuno jasno i ne zabrinjava me o samom statusu. Ja sam rekao u samom obrazloženju da me zabrinjava u Obrazloženju zašto je morala zadnja rečenica da se napiše: Amandman ne isključuje mogućnost da Ustavni sud vrši nadležnosti po pitanjima koja se odnose na status i ovlaštenja Brčko Distrikta BiH. To je razlog zašto sam rekao četvrti amandman, znači, da ne raspravlja, i ako raspravlja o statusu da mijenja status Brčkog: da mora biti u saglasnosti jednog i drugog entiteta. Ama baš ništa drugo nisam imao namjeru, da jednostavno spriječi se bilo kakva odluka, žalbe Brčkoga itd. po pitanju nekih rješenja. Evo toliko, hvala.
Vraćamo se diskusijama. Bakir Izetbegović. Izvinjavam se, pritisnite. Izvolite, gospodine Lagumdžija, uredu je.
Dvije replike. Ja izvinjavam se, s obzirom na ove dvije replike, očekivao sam više, začudio sam se da je Bakir tako brz bio. 20 Gospodine Okoliću, da budem vrlo jasan, ja nisam učestvovao ni u prudskom ni u banjalučkom dogovoru o ovome, tačno, i to ste u pravu, a u kreiranju ovog amandmana, prije nego je došao do Vijeća ministara, jesam i ovdje sjede u ljudi koji to znaju. I kao što sam rekao i na prošloj sjednici, za nas je ovakav amandman koji je pred nama, uvažavajući sa Šefikovim poboljšanjem koji je zaista bilo jel' nepotrebno, je nešto u čemu mi jesmo kreativno učestvovali i rekli da smo spremni da ovako nešto podržimo, ali ne banjalučki i prudski dogovor u kojem, hvala Bogu, nismo učestvovali. I to je radi preciznosti, radi jasnoće, a mi ćemo, dakle kao što smo to i prošli put rekli, ovakav amandman, koji je ponudila Ustavnopravna komisija, prihvatiti.
Bakir Izetbegović.
Klub SDA podržava i pozdravlja usvajanje Amandmana I. na Ustav BiH kojim se definitivno, nakon skoro 14 godina, rješava pozicija Distrikta Brčko u ustavnoj strukturi zemlje. Ovim činom će biti implementiran član 5. Aneksa II Dejtonskog mirovnog sporazuma, dovršen proces arbitraže, a i otvorena mogućnost završetka angažmana supervizora za Brčko. SDA će Amandman I. podržati u integralnom tekstu bez predloženih amandmana kolega poslanika. Današnjom odlukom napravit ćemo prvi značajan korak ka dovršetku implementacije Dejtonskog sporazuma, odnosno prelasku tzv. Dejtonske faze u Briselsku fazu tranzicije BiH. Nadamo se da ćemo u vremenu koje je pred nama na uspješan način riješiti i Anekse VII i IX Dejtonskog sporazuma, te modificirati Aneks IV, kako bi omogućili samostalno funkcionisanje bh. institucija i pretvaranje Kancelarije OHR u Kancelariju specijalnog predstavnika EU za BiH. Pridružujemo se zahvali svim koji su učestvovali u višegodišnjim naporima da se do ovog amandmana dođe, normalno, posebno doktoru Rafiju Gregorijanu i njegovim asistentima. Hvala.
Milorad Živković.
Zahvaljujem, predsjedavajući. Evo, ja sam očekivao da će nakon Kongresa biti novi vjetrovi i drugačiji princip rješavanja problema, međutim sa žalošću moram da konstatujem da je politika obezvređivanja, nipodaštavanja i omalovažavanja se nastavila. Ali to nije danas tema dnevnog reda, danas je tema Amandman na Ustav Brčko Distrikta i drago mi je da on ima veliku ovdje podršku i zamolio bih sve one koji su podnijeli i u ovoj fazi amandmane da u ovoj fazi sada odustanu od tih amandmana, jer mislim da ćemo time dati na značaju i ovaj pristup koji smo do sada imali. 21 Pogotovo molim Stranku za BiH da dobro razmisli o ovome amandmanu, jer ja, kako god da sam ga čitao, nisam mogao da pronađem izvan razumne sumnje da se može nešto blokirati. Znate, ako imate mogućnost da tri člana Predsjedništva, ako imate mogućnost da tri člana Kolegija jednog doma, tri člana Kolegija drugog doma, 10 poslanika u ovome parlamentu, većinu u Skupštini Brčko koja ne uključuje jednu petinu, može pokrenuti kod Ustavnog suda problem, ja ne vidim da je to van razumne sumnje. Kakva, o kakvoj blokadi možemo pričati? Da ste tražili da se ukine ta jedna petina i o tome da se ne navodi nacionalni konsenzus, ja bih razumio potrebu donošenja takvog amandmana i mogli bi o tome da raspravljamo. Ali izvan razumne sumnje staviti mogućnost stavljanje neke blokade da bi se nekom naredilo da nakon toga potegne pitanje pred Ustavnim sudom, ja stvarno ne mogu da razumijem. I zato molim da razmislite još jednom i da ovaj i ovakav amandman povučete. Što se tiče nas iz SNSD-a, mi iz tog razloga nismo stavljali nikakve amandmane, mi smatramo da ovim amandmanom je dopunjen Ustav BiH, ... da je BiH ispunila svoju međunarodnu obavezu i da je vraćen djelimično, znači, vraćen suverenitet domaćim vlastima u samom Distriktu Brčko. Istovremeno, kada se tiču naših preporuka, o tome da li ću odustati od tih preporuka ili ne, zavisiće vaš odnos prema amandmanima koje ste podnijeli. I, samo jednu malu sugestiju, u preporukama pod a), b) i c) umjesto riječi zadužuje se na sugestiju poslanika prepravljaju se u riječi preporuka se daje Predsjedništvu. Zahvaljujem.
Jozo Križanović.
Zahvaljujem, gospodine predsjedavajući. Poštovane kolegice i kolege, poštovani članovi Vijeća ministara, poštovani gosti, ja želim, prije svega, izraziti danas zadovoljstvo što u Zastupničkom domu raspravljamo o ustavnim promjenama BiH. Smatram da je dobro što ćemo ipak podržati, koliko se vidi raspoloženje, ovaj Amandman na Ustav BiH kada je riječ o Distriktu Brčko. Ja mislim da su to dvije važne stvari. Prva stvar je važna što situiramo, dakle pozicioniramo Distrikt Brčko u Ustav BiH i čini mi se da je takvo pozicioniranje u interesu građana Distrikta Brčko, pa prema tome i cijele BiH. O ovim finesama, koje se tretiraju u predloženim amandmanima, mislim da ne bismo trebali puno gubiti vremena, jer u principu nekima se ne postiže ništa bolja situacija, a neki bi nas mogli udaljiti od suštine problema. Ono što je posebno za mene danas važno jeste što po prvi put ćemo danas razbiti jednu tabu temu, a to je rasprava, odnosno promjena Ustava BiH. U tom smislu, na kraju samo želim reći ovo, da apeliram na Zastupnički dom, posebno na njegov Kolegij, da, u skladu sa prihvaćenom inicijativom na posljednjem zasjedanju ovog doma, pristupi konkretizaciji realizacije te inicijative i evo, da kažem, mi očekujemo, mi želimo da u najskorije vrijeme 22 dobijemo konkretan nacrt ustavnih promjena, onako kako je to obećalo Vijeće ministara na samom svom startu u ovom mandatu. Hvala vam.
Naravno, ja vjerujem da će biti vrlo lako jedinstvenu platformu napraviti, a evo vidjet ćemo. Dakle, idemo dalje. Velimir Jukić.
Gospodine predsjedavajući, predstavnici Vijeća ministara, predstavnici međunarodne zajednice, medija, cijenjene kolegice i kolege, dame i gospodo, ovo je danas ipak važan dan za BiH, jer se po prvi put, čini mi se, sa dobrim šansama za uspjeh radi jedna izmjena i dopuna Ustava BiH. O rješenju i kvalitetu rješenja, ja ću reći samo nekoliko riječi. Kad je potpisan Dejtonski mirovni sporazum krajem 1995 godine, tada se uočilo i primijetilo i prijetila jedna dosta ozbiljna opasnost da se pitanje Brčko Distrikta ne riješi na jedan pravi način i da zapravo zaustavi implementaciju cijelog Mirovnog sporazuma. SAD i druge zemlje međunarodne zajednice, naročito SAD, su se jako puno angažirale i kroz vojne snage i svoje prisustvo i političko djelovanje i kroz diplomatske aktivnosti da se ipak Brčko Distrikt i njegov neriješeni status ne izvodi u problem koji bi zaustavio implementaciju i provedbu mira u BiH i uređenje života u BiH po tom međunarodnom mirovnom sporazumu. Uz mnoge nedostatke i ograničenja, evo danas smo u prilici prvi put nešto od ovog rješenja mijenjati, ja mislim, ipak nabolje. Ono što je posebna vrijednost ovog rješenja jeste činjenica da su svi izabrani predstavnici u Općinskom ... vijeću, odnosno Skupštini Brčko Distrikta prihvatili ovakvo rješenje kao dobro rješenje za njih i građane Brčko Distrikta. Svako interveniranje u postojeći tekst smanjilo bi značajno šanse za usvajanje ovih amandmana. Dosezi predloženih amandmana na amandmane nisu veliki ni bitni iako su neki, bar meni, i danas ostali pomalo nejasni, šta je zapravo njihov cilj i smisao. Ja osobno, kao član Ustavnopravne komisije, glasao sam protiv svih amandmana osim ovog amandmana koji je stvarno tehničke naravi, a autor mu je gospodin Džaferović. Moja stranka HDZ BiH također razmišlja na isti način i danas ćemo glasovati za amandmane, ustvari za amandman odbacujući sve druge amandmane osim amandmana gospodina Džaferovića koji je tehničke naravi. Ja mislim da je ono što je posebno važna poruka, čini mi se, ipak danas, da postoji većina koja je spremna podržati ovaj amandman na Brčko Distrikt – jeste činjenica da postoje rješenja u BiH koja su za sve prihvatljiva, i to je, po meni, najveća vrijednost ovog amandmana. Dakle, ponekad se čini da nema rješenja, ali zapravo ovo je, evo, dokaz da uvijek ima rješenje, ako ima se volje onih koji sudjeluju u procesu dogovaranja da nađu rješenje. Ja sam uvjeren da je ovo samo početak promjena ustavne reforme i da ćemo u narednom periodu poučeni ovim, nadam se, 23 pozitivnim iskustvom danas naći rješenja koja će biti prihvatljiva za sve. Rješenja ima, ovo je dobar primjer. I ja, na kraju, ne mogu ne zahvaliti se u ime Kluba gospodinu ambasadoru Rafiju Gregorijanu, koji je i osobno jako puno uradio i kroz svoj višegodišnji rad kao supervizor u Brčko Distriktu dao značajan doprinos ovom rješenju kroz izgradnju i definiranje Statuta Brčko Distrikta i provođenje odluka Arbitražnog tribunala. Dakle, na kraju, podržat ćemo ovaj amandman i Amandman gospodina Džaferovića, odnosno Izvještaj Ustavnopravnog povjerenstva, kako on glasi u svom izvještaju. Zahvaljujem se.
Zahvaljujem. Repliku ima uvaženi poslanik Jozo Križanović. Je li još uvijek?
Pa evo, razmišljam, replika je bila namijenjena gospodinu predsjedavajućem. Naime, kad sam završio svoju diskusiju, bila je jedna ironična opaska: da će taj prijedlog ustavnih promjena vrlo brzo doći, jer ovdje se radi o potpunom suglasju parlamentarne većine. Ja želim da kažem da ne ocjenjujem ima li je ili nema, ali je ona bila iskazana u Domu kad je bila prihvaćena inicijativa. I ja sam se samo referirao na potrebu operacionalizacije i hitne realizacije tog zaključka. I u tom smislu sam to i predložio. Hvala.
Sljedeći za diskusiju je uvaženi poslanik Martin Raguž. Izvolite.
Gospodine Živkoviću, dame i gospodo, poštovani zastupnici, poštovani gosti, evo, red je da u ime stranaka koje čine ovaj Zastupnički dom i u ime zastupnika HDZ 1990. kažemo svoj odnos prema ovom važnom pitanju. Prije nego što nešto kažem o sadržaju ovog amandmana, reći ću zašto će ovo danas uspjeti. Ovo će uspjeti zato što je bez obzira na početne pokušaje vođeno u konačnici kao opća stvar, a ne stranačka. I to je vrlo važno da zapamtimo svi danas. I, bez obzira što se sa većinom diskusije gospodina Lagumdžije slažem, danas nisam replicirao, ali ću reći zašto nije Travanjski paket uspio. Ne zato što on tvrdi zato nego zato što nije bilo spremnosti da se u konačnici to tretira kao opća stvar i stvar konsenzusa svih koji su trebali učestvovati tada. Ali eto, svi smo naučili neke lekcije, ja osobno jesam i spreman sama prihvatiti da je ovo evolucija i da unutar 24 jednog političkog procesa svi možemo evoluirati do načina da konsenzusom donosimo rješenja o najvažnijim stvarima. E sada, mi smo na prošloj sjednici ovog doma imali Inicijativu HDZ-a 1990. za novi ustav. Nikada nijedna inicijativa po toj materiji nije imala veću potporu ovdje. Podsjetit ću vas, od 38 onih koji su glasovali, imala je 27 glasova. Mi smo neposredno birani. I znamo zbog čega nije usvojena, ja ne želim se vraćati, nije usvojena zbog političke pozicije jednog dijela i načina na koji se ta politička pozicija može konzumirati kroz entitetsko glasovanje u ovom parlamentu. I to je legitimno pravo, to je i procedura, i ja ne želim o tome više ništa reći. Mi smo kao stranka nastali baš u to vrijeme i na tom programu smo dobili podršku da možemo u ovom parlamentu iznositi svoje stavove. I temeljna programska odrednica jeste zalaganje da ova zemlja BiH ima legitimno i demokratsko pravo na demokratski europski ustav i od toga odustati nećemo. Koliko će taj proces trajati, to ćemo vidjeti. Ali isto tako smo kao konstruktivna stranka svjesni da jedno ovakvo pozitivno rješenje kao što je Brčko moramo, ako smo odgovorni, prepoznati i podržati. I to je naš odnos prema ovom pitanju, pogotovo što smo bili svjedoci, ja sam osobno bio na svim raspravama, u BiH vidjeli da onih kojih se najviše to tiče, jer to su građani Brčkog i njihovi politički predstavnici, tamo nije bilo nijedne rezerve i bio je potpuni konsenzus oko tog pitanja. To je drugi razlog zašto smo se odlučili dati podršku ovom amandmanu. I treći je, ustvari i najznačajniji, ovim se okončava Aneks II, finalna odluka o arbitraži za Brčko i jedno od najsloženijih pitanja pretvara u jednu pozitivnu moguću poruku da se može institucionalnom vezom sa institucijama BiH otvoriti konačno stabilno rješenje i za Brčko Distrikt. E sada, oko samog sadržaja ovog amandmana. Za mene je ovo prijedlog Vijeća ministara, za nas u stranci, a ne bilo kakvih stranačkih sporazuma i mislim da smo ga svi trebali tako tretirati i dati doprinos da ima i da poštujemo sve one koji su dali jedan nesumnjiv doprinos, a mi znamo ko su ti ljudi i koja je to zemlja. I sigurno je da bez toga, svjesni smo, teško bi došlo i do Vijeća ministara u ovoj formi, i to se mora poštovati i respektirati. Ali isto tako na ovim pitanjima ne možemo stranački poentirati, niko od nas, mislim, ako ćemo ići korak dalje. I zato smatramo da je sadržaj ovog amandmana izbalansiran i amandmani koji su bili podneseni nisu suštinski ustvari bili u funkciji popravke teksta ovog amandmana, nego ustvari u funkciji, na neki način, političkog pozicioniranja i veze sa određenim ranijim zaključcima u odnosu na obveze koje su pojedini zastupnici u tom smislu imali. I zbog toga smatramo da sadržaj ovog amandmana treba prihvatiti ovakav kakav je došao od Ustavnopravnog povjerenstva. I za kraj, uz zaista uvjerenje da ćemo danas napraviti ovaj značajni iskorak, moram reći da Brčko jeste važna stvar, ali Brčko nije top-lista prioriteta u ovoj zemlji. I pozivam nas sve, a i one koji su pomogli rješenje za Brčko, da i o drugim prioritetima sa istim ovakvim odnosom pristupimo. Hvala lijepa.
Momčilo Novaković, replika. 25
Ja želim kolegi Ragužu replicirati. Naime, apsolutno je netačna konstatacija da Inicijativa HDZ-a 1990. nije prošla zato što jedan entitet ima poseban položaj u Ustavu, nego zato što je u toj inicijativi stajalo da se radi o inicijativi za novi ustav, a potpuno jasno je pozicija poslanika, ili bar jednog broja poslanika, pa i stranaka iz RS-a, da se budući ustav može mijenjati samo ustavnim amandmanima. Dakle, to je razlog zbog čega Inicijativa nije dobila, recimo, moju podršku, a mislim i većine kolega iz RS-a. Molio bih, zbog toga i repliciram, jer nije slučajno to ni rečeno, naravno, moram reći da ukoliko su ambicije nekoga da u budućem ustavu izmijeni ono o čemu je ili na što je gospodin Raguž sada mislio, onda se bojim da će on proći kao i ova Inicijativa HDZ-a 1990.
Replika, Martin Raguž.
Znači, ja nisam uopće spominjao koji je to entitet, ja sam samo govorio koji je instrument u glasovanju korišten. Ništa drugo ja, gospodine Novakoviću, nisam spomenuo, jer sam znao, ne, ne, ja sam znao i pretpostavljao sam čak da ćete tako reagirati i ničim nisam osporio legitimno pravo da se tako glasuje i intervenira, ni jednom riječju. Samo sam to doveo u relaciju sa raspoloženjem više od dvije trećine ljudi koji su neposredno birani, što je moje pravo da usporedim i da to javnost zna. Evo, hvala.
Replika, Vinko Zorić.
Pa evo, ja bih rekao gospodinu Novakoviću da nije uredu da se baš ta stvar ne promijeni ukoliko se već Vi zalažete da ostane. Zašto ne bi bila u BiH, odnosno u Parlamentarnoj skupštini BiH tri veta umjesto dva? Ili Vi mislite da je uredu da se ovako ostatak, je li, ove Parlamentarne skupštine iživljava na hrvatskom narodu u BiH? Hrvatski narod u BiH, a i hrvatski narod u cijelosti je osjećao Jugoslaviju kao tamnicu. Ovo u BiH je gore od tog. I Vi to znate i ja to znam. Ali Vi ste, Vi imate svoj veto i nikome ga ne date. Vaš veto niko ne želi uzeti, ali želim i ja svoj veto. I Vi kažete: ne može se to promijeniti da budu tri veta. Ja mislim da je to, u najmanju ruku, nekorektno ili kako je u prošlom mandatu gospodin Špirić, danas premijer BiH, rekao: nemojte ljudima bacati soli na rane. Na otvorene rane, ja bih rekao.
Imamo još dvije prijave. Drago Kalabić. 26
Pa evo, iako je moja replika bila namijenjena gospodinu Ragužu ali evo i kolega Zorić s čijim dijelom diskusije ja se mogu složiti, u skladu sa onom narodnom ne kuditi konja koga želite jahati. Ako želite nešto pribaviti za sebe, u čemu imate podršku, ne kudite to što drugi imaju. Ja se u tome znači mogu složiti, ali ne znači da to, ako se to oduzme nama, da ćete to dobiti i vi. Ne, mislim da je naprotiv suprotan pristup. Objašnjenje naše prilikom glasanja, o kojem je govorio kolega Raguž, da budemo korektni, možda je vama teško danas, kolega Raguž, priznati, ali i Vama i ostalima ja moram da kažem Dobro došli u Prud! Vama se to sviđalo ili ne, ali vi ste u Prudu sada, trenutno, možda ne u, to je činjenica. I ne trebate bježati od tog. Znamo ko je dao inicijativu Vijeću ministara.
nije uključen mikrofon
Molim vas samo malo strpljenja.
Sačekajte, znači, znamo kako je i zašto bježati od te činjenice. Ako je nešto dobro dogovoreno, šta smeta što je u Prudu dogovoreno. E, molim vas, pa došli smo evo do Parlamenta i raznih, biće raznih prudova i ovih, onih, neka dođu u Parlament. I, ako je to dobro, nikad meni neće smetati zašto je to u Prudu ili na nekom drugom mjestu. To je sporedna stvar, ali ne treba od nje bježati. Ako su ljudi nešto dobro dogovorili, hajmo to pohvaliti pa kazati: evo, to je dobro. To je činjenica i mnogi danas polako ulaze u ovaj prudski proces i teško im je priznati i uvijek je to, kad je prvi put, teško priznati. Kasnije će vam to ići dobro i biće sve ... kako valja. Gospodine Raguž, tačno je da niste slučajno spomenuli ovu priču, ali ako mislite da je realno da na politici rušenja Aprilskog paketa, na toj istoj politici, tako brzo Vi kreirate inicijativu za novi ustav, pa nije realno. Evo, moram Vam reći nije realno, uz svu podršku i potrebu da dođe se do rješenja, ali Vi nosite, kao što se sad zalažete za novi ustav, nosite taj dio hipoteke i ja sam Vas čak i razumio da ste spremni, pominjao je kolega Lagumdžija neku vrstu prihvatanja evolucije u onome što se dešavalo. Ako mislite da usred nogometne utakmice možete ubaciti vaterpolo loptu i da se utakmica nastavi, nije moguće, nije moguće. Mi svi treba, prihvatam jedino da iz tog prošlog vremena izvučemo pouke i da na bazi toga, to što ćemo za međunarodne zvaničnike danas ovdje kazati ono što mislite da oni žele da čuju, nemate potrebe. Mi se ovdje dobro poznajemo i znamo svaku riječ kome je i na koji način upućena. Završiću time, znači, ne želeći naše ustavno pravo da se izvrgava ruglu, a mi ta prava ćemo podržati da to dobiju i drugi. Ali nećete ga sigurno dobiti rušenjem. Ono što želite za sebe rušenjem,
Vrijeme, gospodine Kalabiću, vrijeme! 27
rušenjem tuđih prava koja su na legitiman i legalan načni stečena i kao
Vrijeme, gospodine Kalabiću!
ustavna kategorija.
Ja vas molim, ali evo, dobro. Izvolite, Momčilo Novaković.
nije uključen mikrofon
Pa, replika isto.
nije uključen mikrofon
Samo malo, samo malo. Gospodine Novakoviću, potrošili ste. Zahvaljujem se gospodinu Zoriću. Gospodin Martin Raguž.
Znači,
Evo, ja vas molim da dosadašnji korektan tok sjednice ne pretvorimo u nešto što nikom ne odgovara.
gospodine Kalabiću, ja znam da ste Vi u Prudu, ali tu poziciju ne možete isporučiti nama, meni osobno, niti mojoj stranci, nemate nijedan argument za to. I sigurno da svi ljudi, koji znaju zašto će danas ovaj amandman proći, znaju da je značajan iskorak napravljen u odnosu na ono što je dogovarano u Prudu, to svi znamo. Znači, to je prva stvar. Druga stvar, kad se već toliko pozivate na značaj tih sporazuma, recite mi šta se to desilo u 15 dana da od sporazuma u Banja Luci, koji je bio kontinuitet prudskog, pa do sporazuma u Mostaru, od povijesnog sporazuma imali smo jedan potpuni fijasko. Druga stvar, mi nismo rušitelji Travanjskog paketa, mi smo u ovom parlamentu imali jasne političke pozicije i jasne 28 zahtjeve da se on popravi u smislu ovog o čemu Vi deklarativno se zalažete da i mi imamo pravo, a suštinski vidimo kako se praktično ponašate. Znači, to je suština stvari, i to pravo na političku borbu Vi, bez obzira na političku snagu i trenutne odnose, nikada nećete moći oduzeti. Evo, to je naše pravo, a nijednom riječju nisam doveo u pitanje niti Vaša prava, niti entitetsko glasovanje, niti na koji način ste to ikada od mene mogli čuti, osim u smislu donošenja novog ustava koji će standardizirati individualna kolektivna prava i ovu zemlju učiniti europskom. Evo, da jednom završimo tu polemiku.
Imam još dvije prijave za replike. Remzija Kadrić. ___________(?) Poslovnička. Poslovnička intervencija, gospodin Novaković. Nisam Vas registrovao da ste se prijavili.
Hvala, gospodine predsjedavajući.
Molim vas pa dozvolite mi ... pomozite mi.
Želim upozoriti na član 71. Poslovnika, gospodine Zoriću, koji kaže: 'Poslanik ili drugi učesnik u raspravi može govoriti samo o pitanju koje se razmatra u skladu sa utvrđenim dnevnim redom.' Kolege prije mene su govorili o pitanjima koja nisu danas na dnevnom redu i predsjedavajući je bio dužan da ih upozori.
Hvala na upozorenju, ja ću se tako ponašati. Imam još jednu repliku. Jeste Vi, gospodine Ivankoviću, isto za repliku ili za diskusiju?
nije uključen mikrofon
Evo, ja vas molim da se uzdržite dalje od replika, da se vratimo na raspravu. Gospodine Kadrić, želite li i dalje repliku?
Kratko, zahvaljujem se. 29
Ma dobro, eto samo kratko, pa će biti još dva puta ... Izvolite.
Samo ovo što je rekao gospodin Kalabić. Dakle, rekao je da nije realno vrijeme za donošenje novog ustava. Ja smatram da jeste realno za donošenje novog ustava, zato što je 27 poslanika, znači, dakle većina u ovom parlamentu je podržala tu inicijativu, prema tome to je realno.
Pa dobro, to će vrijeme pokazati, idemo dalje.
Jeste, ralno je.
Dakle idemo, vraćamo se diskutantima. Drago Kalabić.
Evo, ako Vi insistirate, ja ...
Ja preporučujem. Hvala. Branko Dokić, diskusija.
Hvala, gospodine predsjedavajući. Cijenjene kolegice i kolege poslanici, predsjedavajući Savjeta ministara, članovi Savjeta ministara i ostali gosti, ja bih želio u ime PDP-a da kažem naš odnos prema ovom amandmanu, rezerve koje imamo i naš konačan stav o ovom pitanju šta znači to za BiH. Odmah na početku želim da kažem, s obzirom da je sada riječ o amandmanima, odnosno rasprava je o amandmanima, da je za nas ovaj amandman kolege Jovana Hadži Mitrovića, Amandman II, prihvatljiv i da će PDP glasati za taj amandman. Glasati, to ne znači da ostali nisu prihvatljivi od Jovana Hadži Mitrovića. Amandman Stranke za BiH nije prihvatljiv za PDP. Zašto mi smatramo da je ... 30
Molim vas malo strpljenja, molim vas malo strpljenja.
Zašto smatramo da je Amandman II. Jovana Hadži Mitrovića za nas prihvatljiv i glasaćemo za njega? Zato što on otklanja jednu dilemu i nepreciznost u ovom amandmanu koji je predložio Savjet ministara i koji je predmet, suštinski predmet rasprave i danas i na kraju glasanje. Naime, Amandman II. jasno definiše ono što piše u Ustavu BiH: da se BiH sastoji od dva entiteta.
Molim vas da se slušamo. Molim vas, gospodo ministri, poslanici, ako treba pauza, pravit ćemo pauzu. Izvolite.
Ono što stoji u ovom amandmanu Savjeta ministara gdje se kaže, gdje se na jednom mjestu spominje da ako se javi spor između jednog ili više entiteta, potpuno me podsjetilo na jednu priču Dušana Kovačevića u jednoj knjizi koja se zove Dvadeset srpskih podjela. Ja svima vama, koji želite da upoznajete sebe, zdušno preporučujem da pročitate tu knjižicu, a da ćete se i svi ostali, ne samo Srbi, prepoznati u njoj, najbolje pokazuje upravo ova formulacija u Amandmanu za Ustav BiH gdje se govori o jednom ili više entiteta. U toj pričici Dušan Kovačević, moram da vam parafraziram nekoliko stavova da bi me shvatili uopšte o čemu govorim, u toj svojoj priči on kaže da nam je svojstveno da u svakodnevnim porodičnim, prijateljskim odnosima, u situacijama kada donosimo krupne političke odluke za nas važne kao nasušni hljeb, činjenica da su 2+2=4 je najmanje prihvatljiva, nedostojna ozbiljnog razgovora, jer isključuje svaki razgovor, ponižavajuće prosta, očigledna i tačna do prezira, uvredljiva za elementarno dostojanstvo da se iznađe neko kreativnije i kvalitetnije rješenje, ne dozvoljava suprotstavljenim stranama dogovor i pomirenje prihvatanjem kompromisnog rješenja. I zato on preporučuje, ako smo ljudi a nismo brojke, hajde da budemo tolerantniji u odnosu na dogmatski isključivi zbir koji unaprijed određuje rezultat bilo kakvih pregovora i sporazuma. I zato preporučuje da umjesto okorjele, okoštale, egzatne formule da je 2+2=4 i samo 4 pođemo od prijedloga da bi 2+2 moglo da bude 4. Dakle, ovdje u ovom amandmanu u izvornom obliku upravo stoji tako da bi 1+1 moglo da bude 2 i da onda ostavlja svima nama mogućnosti poslije, zaista, da imamo o čemu da pričamo, da se dogovaramo, da pravimo kompromise itd. Dakle, da bi isključili ovakvu vrstu dogovaranja i pravljenja kompromisa, zato je za PDP prihvatljiv i glasaće za ovaj amandman gospodina Jovana Hadži Mitrovića. To ne znači da PDP, ako taj amandman i ne prođe, neće glasati i za ovaj amandman koji je predložio Savjet ministara, uz napomenu da ćemo, kao ljudi pa makar bili i tretirani kao brojke, čvrsto braniti egzaiktnu formulu koja je definisana u članu I stav 3. Ustava BiH, po kome se BiH sastoji od dva entiteta: 31 Federacije BiH i RS-a. I to ćemo raditi sve dotle dok je ovaj dokument na snazi i dok on ne bude promijenjen.
Idemo dalje.
To ćemo uraditi – nisam završio, ja se izvinjavam – iz najmanje nekoliko razloga. Smatramo da ovo jeste mali korak kojim mi mijenjamo, dopunjavamo Ustav u jednom članu, ali veliki korak u stvaranju povjerenja jednih u druge, u stvaranju uslova da evo političari u BiH koji su izabrani od naroda rade svoj posao, a da im ne radi neko drugi, kako neki dan i još uvijek, koliko ja znam, aktuelni visoki predstavnik u BiH reče: da svaki od političkih lidera u ovoj zemlji ima neke advokate sa strane u bijelom svijetu i da ti odlučuju umjesto nas i donose odluke umjesto nas. Dakle, smatram ovo jednim korakom ka uspostavljanju uslova međusobnog povjerenja da možemo sami da donosimo odluke i odlučujemo. I drugo, ovo može biti dobar uvod za ostale promjene Ustava BiH, u ostalim dijelovima. I prije svega, ovdje hoću da jasno kažem stav PDP-a: da to treba da bude u skladu sa vrhunskim prioritetima BiH, a dobro znamo da je vrhunski prioritet BiH izražen na svim nivoima, i državnim i entitetskim – stvaranje uslova da BiH postane članica, odnosno da postane kandidat, onda i članica EU. Kada je u pitanju Ustav, onda mi moramo da uradimo jednu stvar, a to je da uskladimo Ustav BiH sa Evropskom konvencijom o ljudskim pravima i slobodama. Svaka inicijativa koja bude išla u tom smijeru, biće podržana od strane PDP-a. I, ako hoćemo da evo ovaj trend stvaranja povjerenja jednih u druge nastavimo i dalje, idući korak po korak i počinjući od stvari koje ne možemo odgađati a oko kojih se možemo dogovoriti, onda je evo današnji čin usvajanja ovog amandmana vezano za Brčko Distrikt utoliko značajniji. Završiću, stoga apelujem, ako predlagači amandmana smatraju da je ovo značajno, u ovom smislu kao što sam i rekao, molio bih njih, bez obzira da li amandman njihov prošao ili ne, da podrže izvorni prijedlog Savjeta ministara. Hvala vam lijepo.
Hvala lijepo. Ja imam još tri prijave za diskusiju, imam repliku prije toga. Molim one koji namjeravaju diskutovati da se prijave da bih mogao planirati vrijeme kako ćemo raditi dalje. Dakle, ko ima namjeru da diskutuje, neka se prijavi, molim vas. Replika, Živković.
Zahvaljujem, predsjedavajući. Pokušaću pažljivo i biranim riječima da kažem da nismo završili raspravu ovdje oko novog ustava i o tome ko je dobio i kakvu podršku u vezi toga, zato što nismo raspravili ni sastav ovog parlamenta koji se sastoji od dvije trećine iz Federacije i jedne trećine iz RS-a i onoga da 32 raspravimo ko je koga iz jedne tamnice otjerao u drugu tamnicu. Stoga nemojte da otvaramo te rasprave ovdje, jer danas nije ni mjesto, ni vrijeme. Otvorićemo kada budemo pričali o Ustavu. Istovremeno želim da napomenem da entitetsko glasanje imaju pravo oba entiteta. To što jedan entitet ne koristi ili ga rijetko koristi, to je stvar toga entiteta. I zbog toga sam se najviše i javio da poručim mojim kolegama poslanicima iz RS-a da u slučaju da podržimo amandmane koji su došli iz RS-a, iz Narodne skupštine, i da naše kolege odbiju te amandmane, šta će se desiti ako amandman Stranke za BiH ne dobije ovdje podršku iz entiteta RS-a, jer smo mi spremni da entitetski glasamo, da oborimo taj amandman ovdje i da tako pokažemo kako koristimo entitetsko glasanje. Zar nije bolje da ostavimo te naše razmirice u RS-u i da ih pokušamo tamo riješiti, a da ne koristimo te načine za međustranačke obračune ovdje u Parlamentu BiH? Zar nije bolje rješenje da ono što sam predložio ovdje odustanemo od tih amandmana a onda poslije toga da donesemo, kao što su svi ovdje rekli, da glasamo za ovaj amandman za Brčko. Zahvaljujem.
Replika, Sadik Ahmetović. Nemam ja ništa protiv, ja sam dužan dati riječ.
Kada bude ova rasprava u RS-u, ja evo se nudim da i mene pozovete, s obzirom da me nikada ne zovete, pošto sam i ja iz RS-a.
Vraćamo se, Remzija Kadrić, replika.
Ma nema, ovo je samo ispravka krivog navoda, ovo nije entitetsko glasanje, glasanje entiteta, nego glasanje iz entiteta. Nije to pravo entiteta da glasa entitetski, nego iz entiteta, i RS i Federacija.
Ima li još replika? Idemo na diskusije. Šefik Džaferović, sada diskusija, ono je bilo uvod kao predsjedavajući Ustavnopravne komisije.
Gospodine predsjedavajući, koleginice i kolege, ovo danas jeste zaista poseban dan za sve nas u BiH. Mislim da se tako prema ovom danu trebamo odnositi, jer ovo je prvi amandman na Ustav BiH u četrnaestoj godini primjene Dejtonskog ustava BiH. 33 Ja sam za tu priliku, osim ove diskusije koja je političke naravi, je li, pripremio i čitavu jednu ekspertizu koja treba da govori o suverenitetu, zatim o vlasništvu, odnosno dominijumu ili ..., odnosno suvlasništvu, kondominijumu ili ... o pravu svojine, o zajedničkoj svojini, o imovinskim pravima i međusobnom odnosu svega toga, jer sve to je sadržano u ovoj arbitražnoj odluci i u ovom amandmanu. Ali ja vas o tome neću zamarati. Ja ću odustati, dakle od toga. Svi mogu da se educiraju i ne želim da bilo kome notiram ovdje u Parlamentu. Ja sam se javio da kao poslanik zamolim sve svoje kolege koji su uložili amandmane da odustanu od amandmana i pridružujem se svima onima koji su uložili amandmane na ovaj amandman da odustanu, a Amandman Ustavnopravne komisije, odnosno moj amandman je sastavni dio već teksta Izvještaja Ustavnopravne komisije i o njemu se glasa zajedno u paketu sa ovim amandmanom. Molim da se odustane iz jednog prostog razloga, zato što, koji god amandman od predloženih amandmana da usvojite, može se dogoditi da se izgubi neko u parlamentarnoj većini i da na kraju rezultat bude negativan. Ja neću da bude negativan rezultat, ja hoću, a vjerujem da svi hoćemo u ovoj sali, da rezultat bude pozitivan i da danas konačno imamo Amandman I. na Ustav BiH. To je jedna stvar. Druga stvar, ja sam duboko uvjeren da je ovaj amandman u interesu, prije svega, građana Brčko Distrikta BiH, ali i svih nas koji živimo u BiH. Ovo nije Amandman protiv nikoga, ovo je Amandman za sve nas koji živimo u ovoj zemlji i tako prema njemu treba da se odnosimo. Brčko Distrikt BiH je jedan uspješan model u BiH. Daj Bože da standard svih građana u BiH budu i prihodi kao što je to u Brčko Distriktu BiH. I mi danas verificiramo jedan uspješan model, ali model kojim su zadovoljni svi narodi koji žive i građani i u Brčkom i u BiH i hajmo tako prema tome da se odnosimo. I treća stvar, budući da je ovo prvi put do ovog dometa, ja sam uvjeren i do usvajanja, dobačen pokušaj jednog amandmana na Ustav BiH, mislim da iz ovoga nešto treba da naučimo. Ovo je poučna stvar. I, hoću da kažem, u raspravi, da bi bilo dobro da Kolegij, kao rukovodstvo ovoga doma, sa odgovarajućim službama dobro izuči sve ono što je rađeno u proceduri otkako je Amandman došao u Parlament do njegovog usvajanja, odnosno do njegovog objavljivanja, jer ovo je praksa koja će se primjenjivati u budućnosti. Ono što bih ja mogao, uz zahvalnost službama Parlamenta koje su se zaista trudile na čelu sa sekretarom Doma, sekretarom Ustavnopravne komisije, da je potrebno da se radi na dodatnom educiranju naših službi koje rade ... Naše službe moraju pratiti stvari koje smo pratili mi: kada ovaj amandman stupa na snagu, kakvo dejstvo proizvodi, treba li se ugrađivati odredba koja treba da zadrži stanje da se promijene propisi, pa da onda Amandman stupi? Dakle, to su sve vrlo, vrlo važne stvari, zapravo to nisu formalne stvari. To su suštinske stvari, jer forma je zapravo suština, sve dotle dok ona čuva tu suštinu. Kada prestane čuvati tu suštinu i kada postane teret suštini, onda forma postaje formalizam. Dakle, moramo se pobrinuti oko te forme i evo ovo je moj apel na Vas koji sjedite gore za tim stolom, budući da je napravljena, ja mislim, jedna dobra praksa, da tu praksu umjesto da nam je radi OHR, umjesto da nam rade druge međunarodne organizacije, da to uzme u svoje ruke Parlament i njegove službe, jer i to je dio naše odgovornosti. Toliko, hvala vam. 34
Zahvaljujem uvaženom zastupniku Džaferoviću. Sljedeći je prijavljen uvaženi zastupnik Vinko Zorić.
Evo, ja ću početi kratko o Izvješću koje smo dobili od Ustavnopravnog povjerenstva, a završit ću sa amandmanima. Znači, ovo je prvi put zapravo da ja čitam u Izvješću ovog povjerenstva da se piše da je prihvaćen Amandman imena i prezimena. Dakle, na prošloj sjednici sam također imao Izvješće iz iste komisije gdje su bili također prihvaćeni neki amandmani i ne piše tko ih je predložio, samo piše da su prihvaćeni. A tako je i u svim drugim povjerenstvima i u svim drugim izvješćima. Dakle, piše se: usvojeni su ti i ti amandmani, onda se tekstualno, je li, napiše kako izgledaju ti amandmani. Ne znam je li ovo povijesno ili nije, ali evo, mislim da ne treba različite kriterije za različite zastupnike ovdje u ovom domu koristiti. Meni je žao da maloprije kada je gospodin Novaković iskoristio se javiti po treći put da mene nije zaštitio predsjedavajući ovog doma, jer nisam ja imao raspravu pa da sam ja neku temu izmislio nego sam ja replicirao na ono što je govorio gospodin, upravo gospodin Novaković. Kako ja mogu promašiti temu kada mi je ovo rasprava sada? Dakle, on je spomenuo neku inicijativu i ja sam mu replicirao. I onda on mene proziva da sam ja izašao izvan teme. Zamislite, majstor procedure i Poslovnika? Pogledaj, pogledaj, vidjet ćeš da si moje ime spomenuo.
Molim Vas, gospodine Novakoviću i ostali, kada neko govori, nemojte dobacivati.
Dakle, radi se o Amandmanu I. na Ustav BiH bez dvojbe, a poslije mene će možda kolega Jerko kazati bez dileme, dakle bez dvojbe ću ja podržati taj amandman, i tu nije ništa sporno. Ja zahvaljujem svima onima, u prvom redu Vijeću ministara što je predložilo ovakav amandman, ja ne znam ko je sve pomagao. Vidio sam da se ovdje zahvaljuje mnogim ljudima, pa nekim i strankama, što nije primjereno, pa i nekim sporazumima, što, opet, nije primjereno, ali ja zahvaljujem Vijeću ministara da je predložilo ovakav amandman i zahvaljujem svima ovdje što će podržati taj amandman. Meni je druga činjenica ovdje pomalo sporna. Predlažu se amandmani, ja ne znam koja je bila želja gospodina Novakovića da prođe njegov amandman ili da ne prođe. Kada je čuo od jednog jako velikog kluba da će podržati njegov amandman, on odustaje od njega. Vidite, maloprije kada sam ja spomenuo tamnicu, nama je to jako ozbiljno, drugima je to zabavno, jer neko se igra sa ovim amandmanima. Ja sam ga predložio, pa ako će proći nemam više tu kao oporba u jednom entitetu ćara, pa ću ja odustati od njega, ja se igram. Vidite da su trojica 35 predlagača amandmana iz oporbe iz jednog entiteta. Dakle, neko se igra s tim svojim pravom, pa onda je li tekstualno napisano ukoso ili upravo neko slovo i ide se dotle, dakle neko se s time zabavlja, dok ja ozbiljno kažem da je Hrvatima u BiH gore nego u Jugoslaviji, a Jugoslaviju smo doživljavali kao tamnicu hrvatskog naroda. Ja to ozbiljno kažem, ja tako to doživljavam. Gospodine Kalabiću, promjena nije rušenje, jer ne mora se nešto izbrisati gumicom, može se nešto nadopisati, i to je promjena. Vi ste mene jako pogrešno razumjeli, jako pogrešno. Ja ni jednom riječju nisam rekao brisati, rušiti itd. nego nadopisati, a i to je promjena. Novi ustav? Kada sam prošli put pričao, rekao sam može sadržavati sve to što nekoga boli ili interesira, apsolutno moglo je se ući u radnu grupu pa kazati, e, mi nećemo novi nego ćemo ovaj dio se zadržava pa vi to zovite novi ili stari. Ja mislim da BiH treba novi ustav, europski ustav, to ima i Slovenija, i Hrvatska, i Srbija, nije to nekakav aneks nekakvog međunarodnog sporazuma. Gospodine Dokiću, jako ste dobre matematičke usporedbe pravili: jedan plus jedan. Ja bih volio da ste pravili usporedbe jedan plus jedan plus jedan, mislim da me razumijete, pa taman ovo plus jedan još jedno bilo i Distrikt Brčko. E, sada ću nešto na kraju kazati, na samom kraju, a prošli put nisam htio govoriti i nisam danas htio, gospodinu Živkoviću. Vi ste prošli put uvrijedili mene kao zastupnika a i moju političku stranku. Vi ste rekli da smo mi mali, pa se ja sada pitam ima li pravo žena koja je rodila sedmero djece kazati ženi koja je rodila dvoje djece da nije majka. Ja mislim da su obje majke i ne treba biti ginekolog da bi to ovdje svi znali. Ja sam pripadnik hrvatskog naroda, konstitutivnog naroda u BiH, želim jednaka prava a ne želim da moj narod, jer ima manje stanovnika, puši isto cigareta ili jede isto kruha kao neki narod koji je veći. Ja želim jednakopravnost u odlučivanju. Ako smo narod, narod, narod, jedan plus jedan plus jedan. Ali ovdje se nama poslala jedna jako ružna poruka prošli put da smo mi mali i, maltene, šta se javljate i otkuda vama pravo da potaknete ili spremite u proceduru nekakvu inicijativu. Mi ćemo možda opet drznuti se i uputiti nekakvu inicijativu u proceduru, kada to budemo imali po Poslovniku pravo. A, nemojte nas, molim Vas, više zasipati solju u otvorene rane.
Dakle, imam još jednog prijavljenog diskutanta. Evo, ima Drago Kalabić. Molim vas, molim vas, samo dvije rečenice. Dakle, gospodin Zorić poziva mene da zaštitim, odnosno da obezbijedim Poslovnik da se diskutuje o predmetu. Da vas podsjetim, prilikom prve diskusije gospodina Dolića, kada sam ga upozorio, čovjek mi je odgovorio da on ima svojih 10 minuta. Ja vas molim sve da pogledate transkript ove sjednice i da kao ljudi vidite da li ste govorili o sadržaju i predmetu današnje sjednice. Bez vaše kooperacije i vašeg razumijevanja, ja zaista nemam instrumenata i načina da obezbijedim to, pa vas molim za saradnju u budućnosti. Pogledajte transkripte, svi pogledajte, naravno. Izvolite, gospodine Kalabiću, replika. 36
Evo, gospodine predsjedavajući, ja sam prošli put odustao od replike, i sada sam se dvoumio, ali ipak moram, s obzirom na neke stvari koje su rečene. Ako ništa drugo, da se pojasnimo – stranka i narod nije isto. I ovdje treba da to znamo. Ja ne znam, ne mogu da se sjetim diskusije, i ne trebam ja o tome da govorim, gospodina Živkovića, kolega Zoriću, ali evo dva poslanika u ovom parlamentu, a Vi odredite veličinu. To su termini ... koje mi koristimo, ako je dva veliko, evo neka bude veliko. Mi smo o tome govorili. Ne o pravima naroda, o malom i velikom narodu i o tome. I ja i dalje mislim, mi smo govorili o političkom kapacitetu, ali evo ostavimo to, jer sam i ja govorio na tu temu i dalje mislim tako. Mi ovdje i danas, evo dvije godine, tražimo 28, i nije to jednostavno. Znači, treba biti realan kada govorimo. A kada govorimo i o onome, kada govorimo, rekao sam, o stranci i narodu ili o idejama i inicijativama, ja bih volio da vidim taj novi ustav i prijedloge u ime naroda, pa da vidimo ko neće biti za njih. Znate, imamo problem što malo pričamo naslijepo i pričamo u ime koga. Da vidimo ko u ime koga i na koji način da to vidimo. Evo, da budemo sada realni, pa da vi ovo što možda imputirate, možda i nama, da vidimo ko će biti protiv toga, ono što vi tražite, ali dajte jednom da te karte stavimo na sto, da to vidimo šta je to. Sada pričamo svi smo kao protiv nečega, a ne znamo ni mi protiv čega smo, ili su drugi za, a navodno, niko ne kaže šta je to za i šta čini tu suštinu te priče. Nama se to ne može imputirati što se tiče toga. I dalje smatramo, samo pokušavamo biti politički realni: sve ovdje što ima 28 glasova za promjenu Ustava, nazovite to kako hoćete, ili novoga, ili amandmana i ima političku težinu. Mi smo realni da kažemo: sve što je ispod 28 ne može dobiti i treba voditi o tome računa, nemajući namjeru pri tome nikoga ni da uvrijedimo, ni da omalovažimo. Ali, to što smo realni, mislim da nam se ne može uzeti za zlo. Ja sam o tome govorio. Volio bih da vidim šta je to interes, volio bih da vidim kako se vidi ta budućnost i kako bi izgledao taj novi ustav, pa ćemo da vidimo onda ko, šta, kako misli o tome i u strankama, a bogami i u narodima ko ima kakvo mišljenje iz pojedinih naroda o prijedlozima iz tog istog naroda.
Evo, da se vratimo prijavljenim. Replika, Vinko Zorić.
Pa, da. ___________(?) [[nije uključen mikrofon]] Druga, ... treća će biti poslovnička.
Molim vas, molim vas, evo da omogućimo, ima Poslovnik. Izvolite, gospodine Zoriću. 37
Pa, gospodine Kalabiću, Vi ste opet meni pokušali reći da ona što je rodila dvoje djece nije majka. Ali, da bi Vi vidjeli taj novi ustav, trebali ste prihvatiti inicijativu da se formira radna skupina. Donijeli bi mi materijale. Ali, vi nama niste ni to dozvolili, vi ne želite ući u priču. Ja sam rekao i maloprije u svojoj raspravi: trebali ste ući u radnu skupinu pa tamo, ako vam se nešto ne sviđa, osporiti. Ali ne, kolega Živković je rekao da vi želite biti prvi. Pa ne, prvi su oni u Prudu, pa nisu ništa donijeli. Ali mi bi donijeli puno prije nego oni, samo da smo formirali radnu skupinu.
Dakle, evo, imamo jednu ozbiljnu pripremu za ustavne rasprave itd., da se vratimo prijavljenim diskutantima, evo povećava se broj, naravno. Jerko Ivanković. Imam prijavljenog još jednog diskutanta. Izvolite, gospodine Jerko.
Poštovani predsjedatelju, kolegice i kolege zastupnici, uvaženi gosti, bilo bi bolje da imamo danas cjelovito ustavno rješenje u sklopu kojeg bi bio i Distrikt.
ne razumije se jer govori u isto vrijeme kada i Ivanković
Baš uvodim u temu ovog amandmana.
Uvod je u temu. Izvolite.
Ali pošto nemamo ustava, bolje da imamo i ovaj amandman nego da nemamo ništa. Brčko Distrikt se pokušava izgraditi kao jedna višeetnička sredina u BiH. Tu trebamo biti jako zahvalni i predstavnicima SAD-a i ostaloj međunarodnoj zajednici koja je jako puno uložila da Brčko uspije kao jedno višeetničko društvo. Mislim da je naša obveza ovdje da napravimo barem nešto da bi Brčko moglo nastaviti svoj uspješan razvoj dalje a to je minimum da danas konsenzusom, na jedan svečani način, usvojimo i ovaj amandman i da na takav način omogućimo razvoj Brčko Distrikta u narednom periodu. Ja, u ime Narodne stranke Radom za boljitak, ću podržati ovaj amandman bez ostalih amandmana, uvažavajući želju svih kolega da su imali cilj da unaprijede ovaj tekst, ali evo vjerujem da možda to unapređenje bi moglo ugroziti njegovo usvajanje. Iz tog razloga neću 38 podržati amandmane koji su uloženi. U cilju da skratim ovu raspravu što više, ja neću više govoriti. Hvala.
Ja se zahvaljujem gospodinu Ivankoviću na pravom načinu diskusije. Imam još jednog prijavljenog diskutanta. Ima li ambicije još neko da govori? Molim da se prijavite. Nema. Imamo gospodin Kalabić. Izvolite.
Gospodo, predsjedavajući, Klub SNSD-a će danas podržati ovaj Prijedlog amandmana I. i Izvještaj Ustavnopravne komisije. Mi smo dali značajan doprinos u pripremi ovog amandmana i to svako može shvatiti na svoj način, ali smo se trudili danas da do ovoga dođe. I ovom podrškom demantovaćemo svaku priču o našem ponašanju u ovom parlamentu zato što one stvari za koje mi smatramo da su dobre za BiH da smo uvijek spremni podržati. Imali smo mehanizme koje nam drugi imputiraju. Možda ovo nije najsretnije i najbolje rješenje za RS iz koje dolazimo, ali ako je konsenzus i kompromis u BiH napravljen na ovom pitanju, u kome smo i mi učestvovali, mi smo spremni danas u punom kapacitetu da to podržimo. To je najbolji demant i svima onima koji su govorili da mi svoja prava u ovom parlamentu koristimo destruktivno, a ustvari danas ćemo to pokazati da ovako važne stvari koristimo u pravom pravcu i da to koristimo, na kraju krajeva, za dobro BiH. Tokom javne rasprave SNSD je strpljivo slušao i podnosio, na neki način, i one diskusije koje nemaju veze sa dobrobiti BiH. Morali smo da slušamo i uvrede, morali smo da slušamo i ratnohuškačke pozive, ali smo mi to stojećki izdržali. Na kraju krajeva, kada su ti i takvi u pozivu uvredljivog sadržaja u jednom momentu bili upućeni i zamjeniku visokog predstavnika, onda smo se mi pitali: kada može on to izdržati, onda možemo i mi ovakvi kakvi smo. Javna rasprava, kojoj se neću da vraćam, pokazala je i neke naše karakteristike u BiH koje nam ne služe na čast i koje nisu priprema. Ako je ovako rađeno oko jednog amandmana, onda možete zamisliti kako bi izgledala stvar oko priče oko novog ustava. Amandman je specifičan i ono što mogu primijetiti, s obzirom da je i BiH, na kraju krajeva, u ustavnom smislu specifična, ovaj amandman će poslužiti, vjerovatno, mladim naučnicima ... u oblasti ustavnopravne teorije da vjerovatno na njoj neko magistrira ili doktorira, s obzirom da je ovo zaista jedna specifičnost koje nema u drugim zemljama. I ovo će biti za njih doprinos da se pozabave ovim pitanjem u narednom periodu, jer je zaista u najmanjem slučaju, u najmanjem, u stvari u ustavnopravnom i teoretskom smislu ovo zanimljiva stvar i, ako ništa drugo, daćemo doprinos da mogu, znači, da postoje i ovakva ustavna rješenja u zemljama i da takva rješenja, na kraju krajeva, funkcionišu. 39 Neću, pokušaću da ne dajem povoda za repliku, a zaista kolegi Zoriću, evo, poručiću da je Klub SNSD-a
Pa, znaš da nema više replika.
Da nema više replika, je li? Evo, zaista, znači neću izazivati repliku, ali ću samo poručiti da je Klub SNSD-a spreman da usaglašeni prijedlog hrvatskih poslanika u ovom parlamentu ozbiljno razmotri, usaglašeni prijedlog, ako do njega dođe.
Evo, ja nemam više prijavljenih diskutanata. Molim vas, samo malo pažnje da se dogovorimo. Dakle, ja zaključujem raspravu o Amandmanu I. na Ustav. Molim Vas malo pažnje, gospodine Lagumdžija, Raguž, samo malo, da se dogovorimo. Dakle, ja zaključujem raspravu o Amandmanu I. na Ustav BiH u drugom čitanju. Napravit ćemo pauzu do 13,00 sati. U 13,00 ćemo glasati. U međuvremenu molim klubove da još jednom dozvolite i Kolegiju da neku dinamiku utvrđuje, dakle da još jednom pogledaju te svoje amandmane i da razmisle i o prijedlozima koji su išli u pravcu povlačenja. Dakle, u 13,00 je glasanje ovdje. [[PAUZA]] Molim vas, molim šefove klubova da se pobrinu za prisustvo poslanika. Molim vas zauzmite svoja mjesta. Možemo li početi? Molim vas zauzmite svoja mjesta, gospodine Lagundžija, gospodine Gregorijan. Molim vas, mi smo se dogovorili, prilikom davanja pauze, da će klubovi razmotriti mogućnost povlačenja amandmana. Evo, ja dajem priliku da čujemo je li se tako nešto desilo. Gospodine Novakoviću, Vi ste nešto najavljivali. Ostajete li kod toga?
nije uključen mikrofon
Ok. Izvolite, ima li još takvih situacija? Azra Hadžiahmetović. 40
Zahvaljujem, predsjedavajući. Evo, dozvolite da, uvažavajući stavove nekih kolega tokom diskusije, a prije svega stavove i poziv Ustavnopravne komisije da se povuku svi amandmani, potpisnici amandmana u ime Stranke za BiH će povući ovaj amandman. Evo, ja ću pomenuti da je to posebno zbog Kluba poslanika Partije demokratskog progresa, koji nas je čitav pozvao da to uradimo. A posebno smo se rukovodili činjenicom da je kolega Novaković povukao svoj amandman zbog Stranke za BiH, pa evo i mi odmah to činimo zato što su to i oni uradili. Hvala.
Dobro. Hvala lijepo. Ja ne vidim više da ima prijavljenih. Molim vas da se pripremimo za glasanje. Dakle, molim vas, gospodine Živkoviću, dakle prelazimo na izjašnjavanje o preostalim amandmanima. Dakle, imamo Amandman gospodina Mirka Okolića, dakle radi se o jednom amandmanu. Molim vas da se pripremite za glasanje. Glasajte sad! Očigledno da nije dobio podršku, ali radi zapisnika: šest „za“, 27 „protiv“, dakle ovaj amandman nema ni opštu podršku. Konstatiram da Amandman I. gospodina Okolića nije usvojen. Prelazimo na izjašnjavanje o amandmanima gospodina Hadži Jovana Mitrovića. Dakle radi se o amandmanima I., II., III. i IV. Idemo amandman po amandman. Molim vas da se pripremite i glasamo o Amandmanu I. Hadži Jovana Mitrovića. Glasajte sad! Samo jedan trenutak, pet „za“, 26 „protiv“. Amandman I. gospodina Hadži Jovana Mitrovića nije dobio opštu podršku i nije usvojen. Molim vas da se pripremite za glasanje o Amandmanu II. gospodina Hadži Jovana Mitrovića. Glasajte sad! Šest „za“, 25 „protiv“. I Amandman II. gospodina Hadži Jovana Mitrovića nije dobio opštu većinu i nije usvojen. Prelazimo na Amandman III. gospodina Hadži Jovana Mitrovića. Pripremite se za glasanje. Glasajte sad! Šest „za“, 26 „protiv“. I Amandman III. gospodina Hadži Jovana Mitrovića nije dobio opštu većinu i nije usvojen. 41 I ostalo nam je da se izjašnjavamo o Amandmanu IV. gospodina Hadži Jovana Mitrovića. Molim vas pripremite se za glasanje. Glasajte sad! Šest „za,“ 26 „protiv“. Konstatiram da i Amandman IV. gospodina Hadži Jovana Mitrovića nije dobio opštu većinu i nije usvojen. Na ovaj način mi smo se izjasnili o aktuelnim amandmanima, odnosno amandmanima o kojim se trebalo glasati i praktično sada ostaje da glasamo o Amandmanu I. na Ustav BiH, naravno sa Izvještajem Ustavnopravne komisije. Podrazumijeva se da toliko iskustva i znanja imamo, kada je riječ o proceduri. Molim vas da se pripremite za glasanje. Glasajte sad! [[APLAUZ]] Sa 36 „za“, (27 iz Federacije, devet iz RS-a), jednim „protiv“, dva „suzdržana“, konstatiram da je Amandman I. na Ustav BiH za Brčko dobio dvotrećinsku većinu ... ... ..., uključujući i podršku iz entiteta. Konstatiram da smo usvojili Amandman I. na Ustav BiH. Amandman I. za Brčko, naravno. Ja se zahvaljujem kada je riječ o ovom glasanju. Mi imamo još nešto posla. Gospodin Živković insistira, odnosno predlaže da se traži da se izjasnimo o njegovoj preporuci koju je on podnio prilikom prvog čitanja, ja sam je napomenuo. Nadam se da znate o čemu se radi i da je imate. Molim vas, ako znamo, pripremite se onda kada znamo, pripremite se za glasanje. Glasajte sad! Glasajte sad! Preporuke, preporuke, cjelina. Nisu amandmani, preporuke su. Devet „za“, 21 „protiv“. Konstatiram da preporuke gospodina Živkovića nisu dobile opštu većinu, te nisu prihvaćene. Ja vam se zahvaljujem.
nije uključen mikrofon
Molim, gospodine Dokiću. 42
... registrovano, glasao sam „za“.
Evo, ja konstatiram da je gospodin Dokić glasao za Amandman, da uđe u zapisnik.
nije uključen mikrofon
A, također konstatiram da je i gospodin Zorić bio „protiv“, a nije registriran. Molim vas, minuta pažnje. Zahvaljujem se na saradnji. ... Dakle, konstatiram i da je gospodin Ajanović glasao „protiv“, a nije konstatirano. To je jako važno, evo ja ponavljam. Molim vas, dozvolite mi par rečenica informativno. Dakle, naredna naša sjednica je u sljedeću srijedu, imamo veliki dnevni red i ja vas molim dakle da se pripremimo, da komisije koje nisu uradile posao, do srijede ima pet dana, nemojte čekati ponedjeljak. Ja vas molim da to uradite i da 1. aprila ... uradimo nešto više posla. Hvala lijepo. Sjednica je završena u 13,15 sati.